Kartel tender RM3.8b: SPRM tangkap pegawai kanan kerajaan

Suruhanjaya Pencegahan Rasuah Malaysia (SPRM) menahan seorang pegawai kanan sebuah agensi kerajaan kerana disyaki terbabit dalam sindiket kartel tender projek kerajaan, lapor Bernama, hari ini.

Laporan itu memetik sumber SPRM yang mengatakan lelaki berusia 38 tahun di kediamannya di Ampang tengah malam tadi.

“Lelaki itu dipercayai menerima rasuah sebanyak RM1.2 juta membabitkan empat kali transaksi pembayaran bagi membocorkan maklumat berhubung spesifikasi projek-projek kepada ketua sindiket kartel bagi memudahkan penyediaan dokumen tender.

“Hasil risikan juga mendapati beliau dipercayai terlibat dalam kerja-kerja penyediaan Bill of Quantity (BQ) bagi projek-projek yang ditawarkan,” kata sumber.

Sementara itu, Ketua Pesuruhjaya SPRM, Datuk Seri Azam Baki ketika dihubungi mengesahkan tangkapan namun enggan mengulas lanjut.

Semalam, SPRM berjaya melumpuhkan sindiket kartel tender projek kerajaan dengan penahanan tujuh individu termasuk ketuanya dalam operasi yang dijalankan.

Kesemua mereka dilaporkan memonopoli sejumlah 354 tender beberapa kementerian serta agensi kerajaan di seluruh negara melibatkan projek berjumlah RM3.8 bilion sejak 2014 hingga kini dan modus operandi sindiket dipercayai menggunakan lebih 150 syarikat bagi memasuki tender atau sebut harga di kementerian serta agensi terlibat.


UMNO tak dibatal pendaftaran, Menteri KDN guna Seksyen 13 buat keputusan ikut budi bicara

Kementerian Dalam Negeri (KDN) mengesahkan UMNO dikecualikan daripada dibatalkan pendaftarannya, mengikut Seksyen 13(1)(c)(iv) Akta Pertubuhan 1966.

Untuk rekod, Seksyen 13 Akta Pertubuhan adalah berkaitan pembatalan sesebuah pertubuhan dan menteri boleh membuat keputusan mengikut budi bicaranya.

Dalam satu kenyataan, Menteri Dalam Negeri, Datuk Seri Saifuddin Nasution Ismail mengesahkan keputusan dibuatnya berhubung usul tambahan yang diluluskan dalam Perhimpunan Agung UMNO 2022 berkaitan jawatan Presiden dan Timbalan Presiden UMNO yang tidak dipertandingkan pada pemilihan parti.

“Merujuk kepada Perlembagaan dan Peraturan-Peraturan Persidangan UMNO, Kementerian berdasarkan Seksyen 70, Akta Pertubuhan 1966 [Akta 832] telah memutuskan untuk member pengecualian daripada pematuhan Seksyen 13(1) (c)(iv) Akta 832 kepada UMNO berhubung keputusan usul tambahan yang telah diluluskan dalam Perhimpunan Agung UMNO (PAU) 2022 berkaitan jawatan Presiden dan Timbalan Presiden UMNO yang tidak akan dipertandingkan pada pemilihan parti UMNO akan datang,” kata kenyataan media itu.

Saifuddin berkata keputusan itu dibuat setelah meneliti ketetapan yang dibuat oleh perhimpunan itu daripada setiausaha Agung UMNO pada 3 Mac 2023.

Isu berhubung usul tersebut hangat diperkatakan selepas Presiden UMNO Datuk Seri Ahmad Zahid Hamidi berkata pihaknya akan menerbitkan surat daripada Jabatan Pendaftaran Pertubuhan (RoS) yang meluluskan usul tambahan parti itu agar dua jawatan tertinggi parti tidak dipertandingkan pada pemilihan tahun ini.

Bagaimanapun, Naib Presiden UMNO, Datuk Seri Ismail Sabri Yaakob menggesa Zahid mendedahkan surat itu kerana menurutnya terdapat laporan media yang bercanggah.

Pada 20 Jan lalu, dua ahli UMNO memfailkan notis bantahan kepada RoS berhubung ketetapan untuk tidak mempertandingkan dua jawatan itu yang didakwa tidak sah dan bercanggah dengan perlembagaan parti.


Kadar OPR kekal pada 3 peratus menjelang PRN tak lama lagi

Kadar dasar semalaman (OPR) kekal pada 3.00 peratus selepas diputuskan dalam mesyuarat Jawatankuasa Dasar Monetari (MPC) Bank Negara Malaysia (BNM) hari ini.

Keputusan luar jangka untuk mengekalkan kadar OPR tersebut dibuat menjelang enam Pilihan Raya Negeri (PRN) yang bakal diadakan pada Ogos nanti.

Menurut MPC, pada tahap OPR semasa, pendirian dasar monetari kekal akomodatif dan terus menyokong pertumbuhan ekonomi.

MPC katanya akan terus menilai bahawa risiko ketidakseimbangan kewangan pada masa hadapan adalah terhad.

“MPC kekal berwaspada terhadap perkembangan semasa dan akan terus memantau data baharu bagi memaklumkan penilaian prospek inflasi dan pertumbuhan dalam negeri.

“MPC akan memastikan pendirian dasar monetari kekal kondusif untuk pertumbuhan ekonomi yang mapan dalam keadaan harga yang stabil,” katanya dalam satu kenyataan.

BNM berkata, ekonomi global terus berkembang didorong oleh keadaan permintaan dalam negeri yang berdaya tahan dengan sokongan keadaan pasaran pekerja yang teguh.

Walaubagaimanapun katanya, pertumbuhan global terus terjejas disebabkan oleh inflasi teras yang berlarutan dan kadar faedah yang lebih tinggi.

Bank pusat berkata, pertumbuhan bagi bulan ke hadapan 2023 akan terus didorong oleh permintaan dalam negeri yang berdaya tahan.

Perbelanjaan isi rumah katanya terus disokong oleh keadaan pasaran pekerja yang menggalakkan, terutamanya dalam sektor berorientasikan dalam negeri.

Katanya, ketibaan pelancong bertambah dengan stabil dan dijangka terus meningkat lantas menggiatkan aktiviti berkaitan pelancongan.

“Aktiviti pelaburan akan disokong oleh projek infrastruktur berbilang tahun yang terus dilaksanakan.

“Keadaan kewangan domestik juga terus kondusif untuk pengantaraan kewangan berikutan pertumbuhan kredit yang berterusan,” katanya.

Mengulas lanjut, BNM berkata, prospek pertumbuhan bergantung kepada risiko pertumbuhan menjadi perlahan yang berpunca daripada pertumbuhan global yang lebih lemah daripada jangkaan.

Risiko pertumbuhan katanya menjadi lebih tinggi pula berpunca terutamanya daripada faktor dalam negeri seperti aktiviti pelancongan yang lebih kukuh daripada jangkaan serta pelaksanaan projek yang lebih pantas.

Inflasi keseluruhan juga katanya terus menurun berikutan faktor kos yang lebih rendah.

Katanya, walaupun inflasi teras turut menjadi sederhana, inflasi tersebut kekal tinggi berbanding dengan purata jangka panjang berikutan faktor permintaan dan kos yang berlarutan.

Inflasi keseluruhan dan inflasi teras bagi separuh kedua 2023 katanya diunjurkan lebih rendah namun pada amnya adalah mengikut jangkaan.

“Risiko terhadap prospek inflasi terus sangat dipengaruhi oleh inflasi teras yang berlarutan, perubahan dasar dalam negeri mengenai subsidi dan kawalan harga serta perkembangan harga komoditi global dan pasaran kewangan,” katanya.


Media sosial buka peluang curang

Alasan kesunyian, bosan dengan pasangan, stres dan diabaikan pasangan menjadi alas an bagi pasangan yang curang tanpa mengira jantina dan status perkahwinan mereka.

Dengan wujudnya pelbagai aplikasi media sosial pada hari ini memudahkan golongan ini mencari pasangan baharu.

Akhirnya, rumah tangga yang dibina selama berpuluh-puluh tahun bagaikan retak menanti belah. Ada yang bertunang, boleh putus begitu sahaja.

Pun begitu tidak dinafikan, ramai juga yang bertemu jodoh dalam laman sosial, malah ada yang berjaya sampai ke jinjang pelamin.

Banyak aplikasi telah melancarkan serta menawarkan pelbagai perkhidmatan untuk penggunanya menjalinkan hubungan kekasih dan tidak terkecuali yang menjadikan ia sebagai jodoh online yang ‘berstatus halal’.

Ia direka dengan memanfaatkan status berjuta pengguna laman sosial yang belum berpunya dan semakin mendapat tempat juga dalam kalangan pengguna Muslim.

Lebih 200 juta netizen yang berstatus masih ‘single’ menjadikan platform media sosial sebagai kaedah mencari pasangan di seluruh dunia.

Pembekal aplikasi ‘online dating’ pula berkeyakinan bahawa perkhidmatan ini dicipta bagi melahirkan hubungan kekasih untuk jangka masa panjang dan bukannya untuk berseronok.

Kalau digunakan ke jalan yang betul dan selamat serta mempunyai adab serta sikap bertanggungjawab, rasanya mereka yang betul-betul bujang, bapa tunggal, ibu

Dalam pada itu, Pakar Perunding Kaunselor Kekeluargaan dan Perkahwinan, Hushim Salleh berkata, biasanya perbuatan suami terdedah apabila isteri masing-masing memeriksa telefon bimbit mereka. Walaupun segala perbualan telah dipadam, pasangan mereka mampu lagi mengesan bukti di dalamnya (telefon bimbit).

“Apabila mereka hadir menemui saya, antara alasan yang biasa diterima adalah isteri tidak melayan mereka lagi seperti biasa, menyebabkan dia berasa kesunyian. Jadi menerusi media soal, suami ini akan mula mencari wanita lain,” katanya.

Hushim berkata, kira-kira tiga pasangan warga emas menemuinya dalam seminggu bagi mendapatkan kaunseling dan daripada jumlah yang hadir berkenaan, kira-kira 80 peratus berjaya disedarkan dan menyelamatkan rumah tangga masing-masing.

“Ada dalam kalangan warga emas ini hadir kerana diminta oleh anak-anak. Sudah tentulah mereka tidak mahu menanggung malu akibat daripada perbuatan bapa yang curang dengan ibu.

“Suami yang curang ini pula kebanyakannya berduit. Jadi pangkat dan harta turut memainkan peranan dalam masalah tersebut, selain usia wanita ditemui mereka yang lebih muda,” katanya.

Tambah Hushim, ada dalam kalangan isteri yang memilih untuk tinggal di rumah orang tua kerana merajuk dengan tindakan suami berkenaan.

“Golongan isteri ini akan meminta untuk dimasukkan ke rumah orang tua kerana baginya, di sana dia mampu mendapatkan ketenangan diri. Di sana ada rakan-rakan yang boleh meluangkan masa dengannya,” katanya.


39 MP lompat parti sejak 2018

Seramai 39 Ahli Parlimen di negara ini telah melompat parti sejak 2018 sehingga kini, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

Katanya tindakan melompat parti juga telah membawa kepada ketidakstabilan politik negara malah negara telah menyaksikan pertukaran tiga orang Perdana Menteri dalam satu penggal Parlimen, lapor Bernama.

“Ini tidak mendatangkan kestabilan politik di negara kita, apabila politik tidak stabil maka ekonomi juga sukar dijaga dan semasa kita berhadapan dengan COVID-19 ini (ketidakstabilan) jadi masalah besar,” katanya kepada pemberita selepas menghadiri taklimat Projek Benteng Muara Tebas di Dewan Kampung Muara Tebas, di sini, hari ini.

Oleh sebab itu Wan Junaidi menjelaskan kerajaan telah merangka Rang Undang-Undang Anti Lompat Parti 2022 yang mengambil masa selama lima bulan.

“Pada peringkat ini ada tidak bersetuju dan ada yang bersetuju (dengan RUU terbabit) tapi jika Jemaah Menteri bersetuju pada 6 (April) nanti, satu persidangan khas telah ditetapkan pada 11 April (ini) bagi kita bahaskan RUU itu,” katanya.

Pada 24 Mac lalu, Wan Junaidi memaklumkan keputusan Perdana Menteri supaya satu Sidang Khas Dewan Rakyat bagi membentangkan rang undang-undang itu yang akan diadakan pada 11 April ini.

Namun, ia tertakluk kepada kelulusan Mesyuarat Jemaah Menteri yang akan diadakan pada 6 April ini, katanya.


Hina Nabi: Dragonforce Malaysia godam, serang 70 laman web India

Kumpulan penggodam Malaysia, dikenali sebagai Dragonforce Malaysia, melancarkan serangan siber ke atas hampir 70 laman web kerajaan dan portal swasta di India pada Ahad.

Kumpulan itu, menurut Times of India, menggodam laman web rasmi kedutaan India di Israel dan Institut Pengurusan Pelanjutan Pertanian Nasional dan Institut Sains, Nagpur serta portal Sekolah Awam Delhi.

Di negeri Maharashtra sahaja, kumpulan itu merosakkan lebih daripada 50 laman web.

Serangan itu dipercayai sebagai tindakan balas terhadap kenyataan menyinggung yang dibuat oleh jurucakap Parti Bharatiya Janata (BJP), Nupur Sharma, terhadap Nabi Muhammad SAW.

Komen Nupur itu mencetuskan gelombang bantahan diplomatik beberapa negara dan institusi Islam termasuk Arab Saudi, Qatar, Emiriah Arab Bersatu, Malaysia, Indonesia dan Pertubuhan Kerjasama Islam (OIC).

BJP telah menggantungnya dan memecat jurucakap parti lain, Naveen Jindal, berikutan ketegangan diplomatik itu.

Times of India melaporkan bahawa kumpulan penggodam itu juga menghantar mesej teks dan audio yang berbunyi “Untuk kamu adalah agama kamu dan untuk saya adalah agama saya.”

Ini, bagaimanapun bukan kali pertama Dragonforce Malaysia melancarkan penggodaman besar-besaran ke atas laman web asing.

Penggodam yang terkenal itu, pada Mei 2021, menggodam pelbagai rangkaian CCTV Israel, milik agensi kerajaan dan rumah peribadi.

Sebulan kemudian, kumpulan itu menggodam pangkalan data sebuah syarikat pengambilan pekerja Israel, Academe, dan membocorkan butiran peribadi ratusan ribu pelajar Israel dalam talian.

Berikutan serangan siber mereka baru-baru ini ke atas India, kumpulan itu menyiarkan mesej di laman utamanya yang berbunyi: “ia adalah operasi khas terhadap penghinaan Nabi kita Muhammad”.


Khairuddin menang kes penahanan tak sah, dibayar ganti rugi RM300,000

Bekas Ketua UMNO Bahagian Batu Kawan, Datuk Seri Khairuddin Abu Hassan berjaya memenangi kesnya berhubung penahanan tidak sah mengikut Akta Kesalahan Keselamatan (Langkah-Langkah Khas) 2012 (SOSMA) pada 2015.

Khairuddin akan dibayar ganti rugi sebanyak RM300,000 selepas Mahkamah Tinggi Kuala Lumpur membuat keputusan penahanannya di Penjara Sungai Buloh selama 60 hari itu dibuat menyalahi undang-undang.

Perintah tersebut dikeluarkan Hakim Mahkamah Tinggi, Quay Chew Soon hari ini kepada Khairuddin yang juga Pengerusi Parti Pejuang Wilayah Persekutuan.

Bagaimanapun, Chew Soon menolak dakwaan Khairuddin bahawa kerajaan membuat pendakwaan berniat jahat terhadapnya.

Pada Mei 2018, Khairuddin selaku plaintif memfailkan saman terhadap lapan defendan susulan penahanan dan pendakwaannya mengikut SOSMA.

Defendan pertama hingga keempat adalah dua pegawai penyiasat Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman iaitu Asisten Superintenden Wan Aeidil Wan Abdullah, Asisten Superintenden C Muniandy, Superintenden Habibi Majinji selaku Timbalan Ketua Polis Daerah Dang Wangi dan juga bekas Ketua Polis Negara, Tan Sri Khalid Abu Bakar.

Turut dinamakan adalah Timbalan Pendakwa Raya, Datuk Masri Mohd Daud; Peguam Kanan Persekutuan, Awang Armadajaya Awang Mahmud; bekas Peguam Negara, Tan Sri Mohamed Apandi Ali dan kerajaan Malaysia, selaku defendan kelima hingga kelapan.

Khairuddin mendakwa ditahan pihak berkuasa pada 18 September 2015 mengikut Seksyen 124C Kanun Keseksaan sebelum dibebaskan pada 23 September, tetapi ditahan semula mengikut SOSMA.

Dia kemudian dituduh di Mahkamah Majistret mengikut Seksyen 124L SOSMA atas dakwaan cuba sabotaj perkhidmatan perbankan dan kewangan negara.

Secara keseluruhan, plaintif ditahan selama 60 hari di Penjara Sungai Buloh dan pada 12 Mei 2017, mahkamah dimaklumkan pihak pendakwaan tidak akan meneruskan kes itu terhadap plaintif sebelum Khairuddin dilepas serta dibebaskan daripada pertuduhan.


Servis rohani, perkasa jasmani, perkukuh perpaduan!

Alhamdulillah bersyukur kepada Allah SWT kita masih berpeluang untuk melalui bulan Ramadhan al-Mubarak 1442H pada tahun ini.

Seruan Allah untuk berpuasa di bulan Ramadhan adalah khusus untuk orang yang beriman bagi mencapai darjat yang lebih tinggi sebagai hamba Allah di atas muka bumi ini iaitu daripada seorang muslim yang beriman kepada seorang mukmin yang bertaqwa.

Seruan kewajiban berpuasa di bulan Ramadhan ini meliputi semua umat manusia yang beriman merentasi batas kaum, warna kulit, kaya, miskin atau ideologi politik. Apabila kita beriman dan menyahut kewajiban berpuasa di bulan Ramadhan ini, kita dapat lihat kebersamaan umat Islam di seluruh negara dan seluruh dunia.

Kita menahan diri daripada melakukan perkara yang membatalkan puasa pada waktu yang sama dan berbuka puasa pada waktu yang sama.

Inilah diantara hikmah berpuasa ke atas orang-orang yang beriman. Kita dapat lihat umat Islam itu lebih ramai dah lebih luas merentasi batas negara, mazhab dan parti politik semata-mata.

Inilah semangat Penyatuan Ummah yang diperjuangkan oleh PAS. Usaha perpaduan dalam kalangan umat Islam di atas aqidah yang satu, dan cara hidup Islam yang satu.

Penyatuan ke arah melaksanakan syariat secara sepenuhnya sehingga ke peringkat bernegara dan menolak gerakan yang anti Syariat Islam, melampau di dalam perkauman sempit dan khianat amanah kuasa politik demi kepentingan kelompok serta individu-individu tertentu.

Bulan Ramadhan juga adalah bulan madrasah tarbiah untuk umat Islam ‘reset’ iman dan akhlak. Di bulan Ramadhan ini, pintu neraka ditutup, pintu syurga dibuka, syaitan dirantai dan pahala bagi setiap amalan dilipat gandakan.

Bulan Ramadhan telah mempersiapkan kepada kita semua umat Islam satu suasana yang kondusif (Bia’h Solehah) ibarat sebuah inkubator untuk umat Islam muhasabah kembali dan ‘reset’ cara hidup yang telah rosak selama 11 bulan sebelum ini kepada cara hidup Islam yang lebih berdisiplin bermula daripada kita bangun tidur sehingga kita melelapkan mata kembali.

Selain itu, bulan Ramadhan juga memupuk semangat bermuafakat dalam kalangan umat Islam iaitu dengan saling mengenali, memahami serta bantu membantu dalam sesama kita umat Islam.

Dengan berpuasa kita dapat merasai keresahan serta kesusahan umat Islam lain yang tidak berkemampuan untuk makan setiap waktu sepertimana kita pada hari kebiasaan.

Di bulan inilah kita dapat hayati keperitan hidup mereka yang dibuang kerja kerana Covid-19, terpaksa gulung tikar kerana Covid-19, terpaksa mencatu makanan demi anak-anak, dan terpaksa buat 3 kerja demi menyara keluarga.

Alhamdulillah di bulan Ramadhan ini kita digalakkan untuk bersedeqah dan diwajibkan membayar zakat agar kita semua dapat merasai keperitan hidup mereka (dengan berpuasa) serta berkongsi rezeki dengan mereka yang memerlukan.

Inilah hikmah disebalik Ramadhan yang mesti difahami oleh kita semua. Ramadhan bukan semata-semata bulan kita tidak boleh makan dan tidak boleh minum. Ia lebih luas daripada itu dan bersifat ‘upgrade’ yang holistik kepada setiap muslim yang beriman dari sudut zahir dan batin.

Bulan Ramadhan adalah bulan taqwa, bulan keampunan, bulan ibadah, dan bulan perjuangan.

Akhir kata, saya berharap agar kita dapat menghayati dan menghargai setiap detik madrasah tarbiah Ramadhan yang kita lalui bermula daripada hari ini sehingga ke akhirnya.

Semoga Allah menerima segala amalan kita dan berjaya beroleh martabat taqwa di sisi Allah SWT.

Senator Ir Khairil Nizam Khirudin
Ahli Dewan Negara


Hamzah tidak tahu RoS hantar surat kepada PKR

Menteri Dalam Negeri Datuk Seri Hamzah Zainuddin hari ini berkata beliau tidak mengetahui bahawa Jabatan Pendaftaran Pertubuhan (RoS) telah memanggil PKR berhubung aduan yang diterima berkaitan pemilihan dalaman parti itu.

Sebaliknya, beliau menegaskan bahawa agensi di bawah Kementerian Dalam Negeri (KDN) beroperasi secara bebas.

“Adakah mereka? Jika ia benar maka ia adalah berita kepada saya,” katanya kepada pemberita di sini

“Seperti yang saya katakan sebelum ini, kami di KDN hanyalah pengawas. Apa yang mereka putuskan itu adalah kuasa mereka,” tambahnya.

Terdahulu, Setiausaha Agung PKR Datuk Seri Saifuddin Nasution Ismail berkata parti itu menerima surat daripada RoS meminta penjelasan berhubung pemilihan parti itu baru-baru ini yang mengalami pelbagai krisis, termasuk pengundian.

Surat daripada RoS itu sedang diuruskan oleh peguam parti, katanya.

Menurut Saifuddin beliau bimbang PKR mungkin menghadapi masalah dengan RoS – sama seperti yang berlaku kepada DAP pada 2013 dan MIC pada 2015 – dan beliau akan memastikan tugas terakhirnya sebagai setiausaha agung adalah untuk mempertahankan parti.

Hamzah sebelum ini menafikan dakwaan beliau sebagai Menteri Dalam Negeri boleh mempengaruhi RoS untuk memaksa UMNO mengadakan pemilihan parti.

Mei lalu, Perhimpunan Agung Khas UMNO meminda perlembagaannya supayapemilihan parti itu mesti diadakan hanya selepas Pilihan Raya Umum (PRU) selesai. Pindaan itu masih menunggu kelulusan RoS.

Terdapat spekulasi bahawa pengawal selia akan mengisytiharkan pindaan itu tidak sah dan memaksa UMNO mengadakan pemilihannya tahun ini. Sekiranya itu berlaku, Presiden UMNO Datuk Seri Ahmad Zahid Hamidi mungkin berdepan cabaran untuk jawatan itu.

Rabu lalu, Hamzah berkata RoS berhak membuat keputusan secara bebas berhubung permohonan UMNO untuk meminda perlembagaan parti.


Omicron: Indonesia catat kes pertama penularan tempatan

Indonesia hari ini melaporkan kes pertama penularan tempatan varian Omicron, selepas seorang lelaki berusia 37 tahun, penduduk Medan, Sumatera Utara, diuji positif ketika melakukan perjalanan ke Jakarta bersama isterinya.

Lelaki itu, yang setakat ini tidak menunjukkan sebarang gejala, kini dirawat di Hospital Penyakit Berjangkit Sulianto Saroso di Jakarta Utara untuk penilaian dan pemerhatian lanjut, kata jurucakap Kementerian Kesihatan (Covid-19), Dr Siti Nadia Tarmizi menerusi taklimat media dalam talian pada Selasa, 28 Disember 2021.

Menurutnya, lelaki itu, yang diuji positif pada 20 Disember selepas ujian polymerase chain reaction (PCR), disahkan dijangkiti varian Omicron pada 27 Disember setelah ujian penjujukan genom penuh dilakukan.

Dia telah melawat pusat beli-belah popular di daerah pusat perniagaan Jakarta dan tinggal di sebuah apartmen di Jakarta Utara.

“Dia melakukan banyak aktiviti sebelum diuji positif. Kami sedang menjalankan pengesanan kontak rapat, 14 hari terkebelakang iaitu sebelum 20 Disember lalu. Kami akan menguji individu di restoran yang dia lawati, dan apartmen yang dia tinggal,” kata Dr Siti Nadia.

Indonesia setakat ini melaporkan 47 kes Omicron, dan yang terbaharu itu adalah kes pertama penularan dalam komuniti.

Lelaki itu tidak mempunyai rekod perjalanan ke luar negara atau menjadi kontak rapat kepada individu yang pulang dari luar negara.

Dia sebelum ini menolak untuk dipindahkan dari apartmen yang didiaminya, menurut Dr Siti Nadia.

Katanya, lelaki itu sering ke Jakarta bersama isterinya, yang didapati negatif dan kedua-duanya tiba di Jakarta pada 6 Disember lalu.

“Kes pertama penularan dalam komuniti ini mendorong kami untuk memperketatkan protokol kepada pengembara domestik, kerana mobiliti berpotensi membawa kepada lonjakan kes, terutamanya menjelang cuti akhir tahun,” kata Dr Siti Nadia.

“Kami perlu memastikan pengembara yang menggunakan semua mod pengangkutan telah divaksin sepenuhnya dan telah (sekurang-kurangnya) menguji antigen negatif sebelum berlepas,” tambahnya. – Agensi


SPR terima notis bubar DUN, bincang tarikh PRN Melaka

Notis pembubaran Dewan Undangan Negeri (DUN) Melaka yang dihantar Speaker, Datuk Seri Ab Rauf Yusoh sudah diterima Suruhanjaya Pilihan Raya (SPR) hari ini.

Perkara itu disahkan Setiausaha SPR, Datuk Ikmalrudin Ishak dan pihaknya akan mengadakan satu mesyuarat khas bagi membincangkan berhubung notis tersebut serta menjelaskan berdasarkan Fasal (4) Perkara 19 Perlembagaan Negeri Melaka, Pilihan Raya Negeri akan diadakan dalam tempoh 60 hari dari tarikh pembubaran.

“SPR akan mengadakan mesyuarat bagi membincangkan pelaksanaan pilihan raya itu. Tarikh mesyuarat akan dimaklumkan kemudian,” katanya hari ini.

Awal hari ini, Ab Rauf berkata Yang Dipertua Negeri Melaka, Tun Mohd Ali Mohd Rustam berkenan membubarkan DUN berkuat kuasa semalam.

Semalam, empat Ahli Dewan Undangan Negeri (ADUN) daripada UMNO, Bersatu dan seorang Bebas mengumumkan hilang kepercayaan, sekali gus menarik balik sokongan terhadap kepimpinan Ketua Menteri Melaka, Datuk Seri Sulaiman Md Ali.

ADUN tersebut adalah bekas Ketua Menteri Melaka, Datuk Seri Idris Haron (UMNO-Sungai Udang), Datuk Nor Azman Hassan (UMNO-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).


Isu kalimah Allah, UMNO akan bangkitkan dalam mesyuarat Kabinet: Azalina

UMNO mahu membangkitkan isu penggunaan kalimah Allah pada mesyuarat Kabinet esok.

Ketua Penerangannya, Datuk Seri Azalina Othman Said berkata UMNO akan terus berjuang untuk mempertahankan Islam walaupun sudah berada dalam kerajaan campuran yang terdapat DAP, selari dengan Perlembagaan Persekutuan.

“UMNO akan kekal terus berjuang menegak dan mempertahankan Islam sebagai agama Persekutuan serta menghormati prinsip kebebasan beragama seperti termaktub dalam Perlembagaan Persekutuan.

“Menteri UMNO akan membangkitkan perkara ini untuk dibincangkan pada Mesyuarat Jemaah Menteri pada esok hari,” katanya dalam kenyataan di Facebook hari ini.

Tegasnya, semua menteri UMNO akan membangkitkan perkara ini supaya dapat dibincang pada peringkat Jemaah Menteri.

Azalina yang juga Menteri di Jabatan Perdana Menteri (Undang-Undang dan Reformasi Institusi) berkata, isu penggunaan kalimah Allah perlu dikendalikan dengan cermat, memandangkan ia menyentuh sensitiviti agama, kebebasan beragama serta keharmonian rakyat pelbagai kaum.

“Dalam hal ini, penelitian yang lebih mendalam diperlukan untuk menangani isu ini secara adil dan saksama kepada semua pihak terbabit.

“Penyelesaian yang menyeluruh perlu dibincang dan dicapai, termasuk pendekatan perundangan yang kukuh, merangkumi rujukan perkara ini ke Mahkamah Persekutuan, selain pendekatan bukan perundangan,” katanya.

Semalam dan hari ini, pelbagai pihak terus mengkritik tindakan Kementerian Dalam Negeri (KDN) dan kerajaan menarik semula rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.


Robert Kuok terkaya di Malaysia: Laporan Forbes

Taikun gula, Tan Sri Robert Kuok kekal sebagai individu paling kaya di Malaysia.

Menurut laporan media, Kuok tersenarai dalam Hartawan Dunia Forbes 2023 dengan jumlah kekayaan berjumlah AS$11.8 bilion (RM51.88 bilion).

Tokoh korporat itu menduduki tempat ke-146 sebagai antara individu paling kaya di dunia.

Kekayaan anak kelahiran Johor Bahru, Johor itu diperoleh hasil daripada perniagaan berasaskan gula seperti penanaman tebu di Perlis, kilang penapisan gula dan pengilangan tepung serta turut melibatkan diri dalam perniagaan dalam sektor kewangan, perhotelan serta pengangkutan.

Pengasas bersama Hong Leong Group, Tan Sri Quek Leng Chan pula menjadi individu kedua terkaya di negara ini apabila berada pada kedudukan ke-179, dengan nilai kekayaan AS$10.1 bilion (RM44.41 bilion).

Bilionair dan tokoh korporat terkenal, Ananda Krishnan pula menjadi individu ketiga terkaya di Malaysia dan berada dalam kedudukan ke-511 terkaya dunia dengan kekayaan bernilai AS$5.2 bilion (RM22.86 bilion).

Sementara itu, Pengasas LVMH yang juga warga Perancis, Bernard Arnault menjadi orang terkaya di dunia berdasarkan senarai berkenaan dengan nilai kekayaan bernilai AS$211 bilion (RM927.77 bilion).

Ketua Pegawai Eksekutif Tesla dan Twitter, Elon Musk pula menduduki tempat kedua dengan kekayaan bernilai AS$180 bilion (RM791.46 bilion).

Jeff Bezos pula menempatkan diri sebagai individu ketiga paling kaya di dunia, dengan kekayaan bernilai AS$114 bilion (RM501.26 bilion).


Mustapa nafi seleweng dana UMNO, tak terima tekanan sertai Bersatu

Ahli Parlimen Jeli Datuk Seri Mustapa Mohamed menafikan beliau menyeleweng peruntukan Badan Perhubungan UMNO Kelantan sebelum Pilihan Raya Umum Ke-14 (PRU-14) pada 2018 lalu.

Serentak itu, beliau juga menafikan bahawa penyertaannya dalam Parti Pribumi Bersatu Malaysia (Bersatu) bertujuan mengelak siasatan oleh pihak berkuasa, sebagaimana didakwa oleh Presiden UMNO Datuk Seri Ahmad Zahid Hamidi ketika perbicaraan kesnya semalam.

Menteri di Jabatan Perdana Menteri (Ekonomi) itu berkata semua dana parti diuruskan mengikut garis panduan termasuk dana untuk pilihan raya.

Malah, beliau berkata, dana itu diuruskan jawatankuasa berkenaan di peringkat Badan Perhubungan.

“Saya merujuk kepada laporan media mengenai perbicaraan di Mahkamah Tinggi membabitkan Ahli Parlimen Bagan Datuk, Datuk Seri Dr Ahmad Zahid Hamidi yang membuat kenyataan saya yang juga Pengerusi Badan Perhubungan UMNO Kelantan pada masa itu, menyeleweng peruntukan kepada Badan Perhubungan UMNO Kelantan sebelum PRU-14.

“Saya menafikan sekeras-kerasnya kenyataan Zahid bahawa saya telah menyeleweng peruntukan yang disalurkan kepada UMNO Kelantan, ” katanya dalam kenyataan petang ini.

Mustapa berkata selepas PRU-14, beliau telah dipanggil untuk memberi keterangan kepada pihak berkuasa sebanyak dua kali, iaitu pada akhir tahun 2018 dan pada awal tahun 2019.

Katanya beliau dipanggil memberi keterangan mengenai perkaraperkara berikut:

i) Sebagai bekas Ahli Jemaah Menteri, saya diminta memberi keterangan kepada Suruhanjaya Pencegahan Rasuah Malaysia (SPRM) berkaitan minit Mesyuarat Jemaah Menteri mengenai projek Trans Sabah Gas Pipeline; dan

ii) Sebagai bekas Pengerusi Badan Perhubungan UMNO Negeri Kelantan, saya telah memberi keterangan kepada pihak Polis Diraja Malaysia (PDRM) berkaitan dana yang dimasukkan ke dalam akaun Badan Perhubungan UMNO Negeri Kelantan yang didakwa diperolehi daripada sumber 1MDB.

Mustapa berkata kenyataan Zahid pernah dibangkitkan oleh beberapa pihak sebelum ini, namun SPRM telah menafikan perkara itu pada 20 September 2018 manakala Setiausaha Badan Perhubungan UMNO Kelantan pada masa itu telah memberi penjelasan mengenai pengurusan dana PRU-14 pada 16 Januari 2019.

“Tuduhan-tuduhan seumpama ini berniat untuk mencemarkan reputasi saya sebagai Ahli Jemaah Menteri dan Ahli Parlimen.

“Saya tidak pernah menerima tekanan daripada mana-mana pihak untuk menyertai Bersatu dan tidak pernah menyeleweng dana Badan Perhubungan UMNO Negeri Kelantan bagi PRU-14.

“Saya bersedia untuk memberi kerjasama kepada pihak berkuasa sekiranya diperlukan,” katanya.


Bakal jemaah haji akan diberi dos Pfizer, AstraZeneca: Khairy

Bakal jemaah haji yang belum menerima suntikan vaksin Sinovac akan diberi dos Pfizer atau AstraZenica sebagaimana dikehendaki Kerajaan Arab Saudi bagi mana-mana individu yang mahu masuk ke negara itu.

Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata beliau juga sudah meminta nasihat pakar sama ada boleh atau tidak individu yang menerima dos pertama Sinovac menerima suntikan Pfizer bagi dos kedua.

“Kalau untuk jemaah haji yang belum menerima vaksin… untuk Tabung Haji kita akan beri Pfizer. Kita akan berbincang dengan Arab Saudi untuk memberi kelonggaran kepada penerima Sinovac.

“Saya juga telah minta nasihat daripada jawatankuasa pakar kita sekiranya seseorang disuntik dengan Sinovac boleh disuntik lagi dengan Pfizer, itu pun belum terima jawapan,” katanya.

Beliau berkata, kerajaan juga akan berbincang dengan Riyadh untuk membenarkan rakyat Malaysia yang menerima vaksin Sinovac untuk mengerjakan haji dan umrah.

Sesetengah negara katanya hanya meluluskan vaksin tertentu seperti China hanya menerima Sinovac, negara-negara di bawah Kesatuan Eropah pula hanya menerima Pfizer, sementara Arab Saudi menerima Pfizer dan AstraZeneca.

“Bagaimana kita hendak melakukannya jika hendak mengembara nanti? Apakah kita harus menyuntikkan semuanya vaksin itu? Adakah itu selamat?,” soal beliau.

Mengenai Pusat Pemberian Vaksin (PPV), Khairy berkata kerajaan menyasarkan untuk menjadikan 1,000 klinik dan hospital swasta sebagai sebelum akhir bulan depan.

Katanya, langkah itu akan membolehkan kerajaan mencapai sasaran pemberian kira-kira 40,000 dos sehari, tertakluk kepada bekalan vaksin.

“Ini sasaran kita untuk klinik (dan hospital) swasta, tertakluk kepada bekalan vaksin. Sebelum ini klinik dan hospital swasta tidak perlu terlibat dengan PICK sebab bekalan vaksin tidak banyak.

“Sehingga kini 1,800 klinik swasta daripada 2,500 hospital swasta telah menjalani latihan bersama ProtectHealth Corporation Sdn Bhd (ProtectHealth) sebelum membuka PPV masing-masing,” katanya.


PRN enam negeri dijangka Julai

Pengerusi Pakatan Harapan (PH) Negeri Sembilan yang juga Menteri Besar, Datuk Seri Aminuddin Harun menjangkakan Pilihan Raya Negeri (PRN) bagi enam negeri yang tidak menyertai Pilihan Raya Umum Ke-15 (PRU-15), November tahun lalu, akan diadakan pada Julai depan.

Enam negeri terbabit ialah Kedah, Kelantan, Terengganu, Pulau Pinang, Selangor dan Negeri Sembilan.

Media sebelum ini melaporkan Menteri Besar dan Ketua Menteri negeri berkenaan akan mengadakan perbincangan minggu depan, yang dijangka menjurus kepada penetapan tarikh untuk diadakan PRN secara serentak di enam negeri.

Aminuddin berkata, itu adalah ramalannya dengan mengambil kira pembubaran Dewan Undangan Negeri (DUN) Negeri Sembilan, pada 1 Jun depan.

“Ramalan saya PRN akan diadakan pada Julai. Itu ramalan saya seorang. Namun saya akan bincangkan perkara ini minggu depan bersama dengan Menteri Besar dan Ketua Menteri membabitkan enam negeri bagi menentukan tarikh (PRN), insya-Allah.

“Kita berharap dapat menentukan tarikh pilihan raya ini bersama,” katanya ketika menyampaikan ucapan khas sempena Konvensyen Tahunan DAP Negeri Sembilan Kali Ke-21 di Seremban, hari ini (19 Februari 2023), menurut BH.

Sebelum ini, Aminuddin memaklumkan DUN Negeri Sembilan akan dibubarkan pada 1 Jun tahun ini.

Pada sidang media selepas majlis perasmian konvensyen berkenaan, Aminuddin berkata, beliau akan beri pandangan supaya tiada berlaku pertindihan tarikh PRN antara negeri terbabit.

Mengenai rundingan dengan rakan kerjasama Barisan Nasional (BN) negeri bagi menghadapi PRN, Aminuddin berkata, pihaknya akan mengatur pertemuan dengan kepemimpinan BN/UMNO agar perundingan itu dapat dijalankan.

Beliau yang juga Ahli Parlimen Port Dickson dan Ahli Dewan Undangan Negeri (ADUN) Sikamat, berkata perundingan itu penting sebelum perkara berkenaan dapat dibawa ke peringkat Majlis Presiden PH.


Tak jawab tuduhan Nazri, Zahid bersimpati dengan nasib jurujual kereta

Selepas dikecam hebat dengan dilabel ‘balaci’ oleh rakan senior parti, Datuk Seri Nazri Aziz, Presiden UMNO Datuk Seri Ahmad Zahid Hamidi masih tidak menjawab berhubung kritikan yang mendakwanya dalang dalam usaha menjatuhkan kerajaan Perikatan Nasional.

Sebaliknya, Ahli Parlimen Bagan Datuk itu menggunakan platform media sosialnya, Facebook untuk mengulas berhubung isu melibatkan jualan kenderaan dan nasib jurujual kereta yang terjejas susulan pelaksanaan Perintah Kawalan Pergerakan (PKP) Fasa Pertama yang sedang berjalan.

“Apa khabar sahabat alam maya saya terutama ‘salesman’ (jurujual) kereta?

“Betulkah laporan berita ini? Jualan kereta di seluruh Malaysia hampir sifar disebabkan PKP 3.0. Jika betul bagaimana agaknya keadaan abang-abang, adik-adik, kakak-kakak ‘salesman’ kereta kita?” katanya dalam kenyataan terkini di ruang status komennya.

Jelas Zahid, beliau bersimpati dengan nasib jurujual kereta memandangkan gaji asas mereka tidak lah tinggi dan bergantung kepada komisen jualan kereta yang mereka jual.

“Kita tahu ‘salesman’ kereta walau ada ‘gaji basic’, tetapi rata-ratanya di paras gaji minimum.

“Pendapatan mereka sebahagian besar pada komisyen setiap kereta dijual,” ujarnya lagi.

Menurut Zahid lagi, kritikan dan pandangan berhubung isu rakyat akan tetap disuarakannya walaupun terdapat pihak yang tidak senang dengan tindakan dan kritikannya terhadap kerajaan.

“Saya pula akan terus menulis apa yang patut saya tulis walau ada yang kurang senang,” katanya.

Nazri sebelum ini mendedahkan sudah mengumpul surat akuan (SD) untuk menyokong Menteri Luar Datuk Seri Hishammuddin Hussein sebagai jurucakap rasmi kepada 25 orang Ahli Parlimen Barisan Nasional (BN), ia sekiranya Ahli Parlimen Sembrong itu dipanggil menghadap Yang di-Pertuan Agong (YDPA).

Nazri berkata langkah itu sebagai tindakan balas terhadap Zahid yang memberikan maklumat mengelirukan kepada YDPA berhubung sokongan kepada Ketua Pembangkang Datuk Seri Anwar Ibrahim sebagai calon Perdana Menteri.

Nazri juga mendakwa ditipu Zahid semasa menarik sokongan terhadap kerajaan pada Oktober tahun lalu apabila ketua perancang tersebut mendapat peruntukan untuk kawasan Parlimennya dan beliau pula tidak diberikan peruntukan kerana tindakan menarik sokongan itu.


45 maut di timur AS akibat Ida

Angka kematian akibat banjir, setelah sisa-sisa Taufan Ida membadai bandar di timur Amerika Syarikat (AS), meningkat menjadi 45 orang pada Khamis setelah New Jersey mengumumkan sekurang-kurangnya 23 individu terkorban.

Gabenor Phil Murphy berkata kebanyakan yang terbunuh kerana terperangkap di dalam kenderaan kerana cuba meredah banjir.

Ramai yang terbunuh di enam negeri di barat – Connecticut, Maryland, New Jersey, New York, Pennsylvania dan Virginia – setelah ribut membawa hujan lebat yang tidak dijangkakan ke kawasan terbabit.

Taufan Ida juga menyebabkan lapangan terbang terpaksa ditutup dan darurat diisytiharkan di New York.

Gabenor New York, Kathy Hochul, mengisytiharkan darurat setelah taufan itu mengakibatkan banjir teruk yang turut menjejaskan Brooklyn dan Queens.

“Berlindung sekarang. Serpihan yang berterbangan sangat berbahaya kepada mereka yang tidak berlindung. Pindah ke tingkat bawah dan jauhi tingkap,” kata badan amaran kecemasan New York City.

Ratusan penerbangan dibatalkan di Lapangan Terbang Newark, LaGuardia dan JFK, manakala jalan raya utama di metropolis termasuk Manhattan, The Bronx dan Queens pula terpaksa ditutup akibat banjir.

Perkhidmatan Cuaca Kebangsaan (USNWS) mencatatkan 3.15 inci hujan di Central Park New York dalam tempoh satu jam, jauh melebihi 1.94 inci hujan dalam satu jam ketika Ribut Tropika Henri pada malam 21 Ogos lalu, yang ketika itu dipercayai paling tinggi pernah dirakam di taman berkenaan.

USNWS juga mengisytiharkan darurat banjir di beberapa bahagian Long Island, dan mengeluarkan amaran tornado untuk Massachusetts dan Rhode Island.

Darurat banjir, berbanding amaran, dikeluarkan dalam situasi yang sangat jarang berlaku ketika ancaman teruk terhadap kehidupan manusia dan bencana daripada banjir kilat yang sedang atau akan berlaku, kata USNWS.


Kerajaan perkenal harga siling barangan ikut turun naik pasaran: PM

Kerajaan akan melancarkan mekanisme baharu untuk menguruskan harga siling barangan berdasarkan turun naik pasaran bagi mengukuhkan keselamatan makanan negara.

Perdana Menteri Datuk Seri Ismail Sabri Yaakob berkata perkara itu diputuskan semasa mesyuarat Majlis Tindakan Ekonomi yang dipengerusikannya hari ini.

“Mesyuarat hari ini bersetuju memperkenalkan harga siling fleksibel yang akan berubah mengikut faktor input harga.

“Ini selaras dengan rancangan kerajaan untuk memperkenalkan bantuan secara bersasar kepada golongan memerlukan seperti yang diumumkan sebelum ini,” katanya dalam satu kenyataan hari ini.

Beliau berkata langkah itu seiring dengan perancangan bantuan terus bersasar kepada golongan yang memerlukan seperti yang diumumkan sebelum ini, lapor Bernama.

Katanya kerjasama antara Kerajaan Persekutuan dan kerajaan negeri juga akan dipertingkatkan dalam usaha meningkatkan keluasan tanah bagi kegunaan pertanian.

“Ini untuk mengurangkan kebergantungan terhadap import makanan. Perkara ini akan dibincangkan dengan lebih lanjut dalam mesyuarat dengan Menteri Besar dan Ketua Menteri dalam masa terdekat,” katanya.

Perdana Menteri berkata mesyuarat itu membincangkan tiga perkara utama yang berhubung kait dengan sekuriti makanan, memudahkan urusan perniagaan di Malaysia, serta menangani tenaga mahir dalam sektor elektrik dan elektronik (E&E).

Sementara itu Ismail Sabri berkata keputusan lain yang dipersetujui ialah usaha memperluaskan ekosistem agromakanan dengan rantaian bekalan diterajui oleh Syarikat Pelaburan Kerajaan (GLC), Syarikat Pelaburan Berkaitan Kerajaan (GLIC) dan agensi kerajaan.

Koordinasi ini katanya bagi memastikan kualiti, kuantiti dan pengeluaran hasil ke tahap optimum selain bekalan terjamin.

“Sebagai contoh bekalan dan harga ayam dapat dikawal sekiranya agensi kerajaan berkenaan terlibat dalam ekosistem industri penternakan bermula daripada membekal anak ayam, makanan ternakan, pengangkutan, pemasaran dan sebagainya,” katanya.

Selain itu katanya kerajaan juga akan meningkatkan kerjasama awam dan swasta dengan memberi fokus terhadap usaha modenisasi dan mengalakkan pertanian pintar dalam meningkatkan hasil pertanian.

“Inisiatif ini akan disokong melalui usaha menyatukan tanah ladang, tanah terbiar dan tanah wakaf,” katanya.

Tambahnya bagi memastikan hasil pertanian mempunyai pasaran, program ladang kontrak akan terus digalakkan di mana peladang dan petani tidak mempunyai masalah memadankan pengeluaran hasil pertanian dengan permintaan pasaran.

Ismail Sabri berkata kerajaan komited terhadap kajian yang berdaya maju dan berpotensi untuk dimanfaatkan secara strategik bagi mendepani cabaran global untuk menjamin ekosistem sekuriti makanan lebih inklusif dan menyeluruh demi kesejahteraan Keluarga Malaysia.


Barisan masa depan UMNO: Khairy ‘aset’ penting politik, kata Reezal

Seorang lagi pemimpin barisan masa depan UMNO, Datuk Seri Reezal Merican Naina Merican mempertahankan Khairy Jamaluddin, setelah muncul desakan supaya Menteri Kesihatan itu mengosongkan kerusi Parlimen Rembau pada Pilihan Raya Umum Ke-15 (PRU-15) akan datang.

Reezal Merican yang juga bekas Setiausaha Politik kepada bapa mentua Khairy, Tun Abdullah Ahmad Badawi menyifatkan Ahli Parlimen Rembau itu sebagai ‘aset politik’ UMNO dan Barisan Nasional (BN) yang cukup penting bagi menyumbang kemenangan pada PRU-15 nanti.

Ahli Majlis Tertinggi (MT) UMNO itu juga berpendapat jika Khairy tidak bertanding pada PRU-15, ia bakal mewujudkan ‘senario terburuk’ atau ‘worst-case scenario’ terhadap parti.

Ini kerana katanya, Khairy yang juga bekas Ketua Pemuda UMNO, memiliki aura tersendiri yang boleh membantu mengekalkan momentum kemenangan UMNO dan BN.

“Selain itu, KJ (Khairy) juga dilihat sebagai personaliti yang boleh memberi keseimbangan untuk menarik pengundi, terutama kumpulan belia 18 tahun dan pengundi kali pertama.

“Perubahan demografi pengundi pasca Undi 18 juga dilihat cukup dinamik, dan KJ mempunyai aura tersendiri yang boleh mengekalkan momentum kemenangan buat UMNO serta BN,” kata Ahli Parlimen Kepala Batas itu dalam kenyataan melalui Facebook beliau, malam tadi.

Terdahulu, Agenda Daily memetik sumber yang rapat dengan Khairy sebagai berkata Khairy dilihat tergolong dalam barisan baharu yang berpotensi untuk mengambil alih kepemimpinan tertinggi UMNO dan langkah beliau harus dicantas terlebih dahulu.

Individu yang rapat dengan Khairy tetapi tidak membenarkan nama disiarkan, memberitahu Agenda Daily bahawa populariti bekas Ketua Pemuda UMNO itu semakin meningkat setelah dilantik semula menjadi menteri ketika pentadbiran Perikatan Nasional (PN) di bawah Tan Sri Muhyiddin Yassin, dan kemudiannya dikekalkan oleh Datuk Seri Ismail Sabri Yaakob.

Sumber itu mengimbas sejarah Khairy bertanding Presiden UMNO pada 2018 dan memperoleh 51 undi di belakang Datuk Seri Ahmad Zahid Hamidi (93 undi), tetapi mendahului veteran UMNO Tengku Razaleigh Hamzah (23 undi).

“Dia adalah antara barisan baharu yang masih berusia di bawah 50 tahun dalam UMNO, tetapi telah menunjukkan potensi untuk memimpin negara. Menjadi menteri pada 2013 hingga Barisan Nasional (BN) kalah PRU-14 pada 2018.

“Kerjaya menteri tertenti sekejap apabila Pakatan Harapan (PH) memerintah Kerajaan Pusat selama 22 bulan. Tetapi sebaik Perikatan Nasional (PN) mengambil alih pentadbiran negara, dia diangkat semula menjadi menteri oleh Tan Sri Muhyiddin Yassin.

“Potensi kepemimpinannya dipercayai oleh parti lain, dan apabila Datuk Seri Ismail Sabri Yaakob menjadi Perdana Menteri, Khairy diberi tanggungjawab besar sebagai Menteri Kesihatan untuk menangani wabak Covid-19 yang melanda negara,” kata sumber itu kepada Agenda Daily.

Semalam, Khairy mengesahkan tidak akan bertanding di Parlimen Rembau pada PRU-15, dengan menjelaskan beliau diminta ‘memberi laluan dan mencari tempat lain’ oleh Timbalan Presiden UMNO, Datuk Seri Mohamad Hasan yang mahu bertanding di kerusi terbabit.

Khairy dipetik sebagai berkata, beliau tidak mengetahui kerusi mana bakal ditandinginya pada PRU-15 kerana tiada pernah menjangka perlu keluar dari Parlimen Rembau.

“Saya tidak pernah membuat persiapan untuk pergi ke kawasan lain. Buat apa saya kacau tempat orang lain? Saya sudah tiga penggal di Rembau,” kata Khairy.

Timbalan Ketua UMNO Bahagian Rembau itu bagaimanapun akur untuk memberi laluan kepada Mohamad bertanding di kerusi Parlimen berkenaan.

Mengulas lanjut, Reezal Merican yang juga Menteri Perumahan dan Kerajaan Tempatan berkata beliau mengenali Khairy secara peribadi sejak mereka sama-sama bergiat aktif dalam Pemuda UMNO.

“Kita semua dapat melihat beliau mempunyai kebolehan tersendiri untuk ‘deliver’ (menyampaikan) serta melunaskan tanggungjawab dengan baik.

“Ya, adakala beliau agak lantang memberikan sudut pandang atau perspektif yang agak berbeza. Namun, ia tidak bermakna pandangan beliau betul semuanya atau salah semuanya,” katanya.

Malah, Reezal Merican berkata, Khairy dilihat sebagai seorang rakan menteri yang sering memberi hujah bernas dalam mesyuarat Kabinet.

“Kepimpinan beliau juga diiktiraf pada peringkat antarabangsa sehingga membolehkan beliau dipilih sebagai Naib Presiden Perhimpunan Kesihatan Sedunia (WHA) Ke-75 pada Mei lalu.

“Seperti manusia lain juga, KJ tidak sempurna tetapi saya yakin keupayaan dan kebolehan KJ sebagai seorang pemimpin akan terus menjadi aset politik yang cukup penting untuk kemenangan parti pada PRU-15,” katanya.

Semalam, Pemuda UMNO Bahagian Seremban mencadangkan Khairy bertanding di Parlimen Seremban yang sejak tiga penggal lalu dikuasai oleh Setiausaha Agung DAP Anthony Loke.


Ringgit dibuka rendah menjelang PRN enam negeri

Ringgit dibuka rendah berbanding dolar Amerika Syarikat (AS) pada Rabu berikutan kebanyakan pelabur mengelak daripada membuat keputusan besar menjelang hari pengundian pilihan raya di enam negeri di Malaysia minggu ini.

Pada 9.05 pagi, mata wang tempatan susut kepada 4.5860/5905 berbanding dolar AS daripada 4.5815/5845 ketika ditutup pada Selasa, menurut laporan Bernama.

Peniaga ActivTrades, Dyogenes Rodrigues Diniz berkata dolar AS naik berbanding ringgit memandangkan peralihan meningkat itu dianggap sebagai tindak balas semula jadi dalam pasaran yang sebelum ini susut sebanyak 4.06 peratus bagi tempoh 26 Jun, 2023 hingga 31 Julai, 2023.

“Paras semasa 4.5800 adalah penting dalam konteks carta harian kerana ia menandakan titik rintangan utama. Paras ini bertepatan dengan titik pelepasan daripada garis aliran kenaikan berterusan pada carta yang sama.

“Daripada perspektif teknikal, jika pasangan mata wang USD/MYR berjaya melepasi nilai terendah yang dicatatkan dalam pergerakan lilin semalam, iaitu pada 4.5550, kemungkinan ada potensi untuk ia susut lagi, mungkin mencecah serendah 4.5050,” katanya.

Sementara itu, Ketua Ahli Ekonomi dan Kewangan Sosial, Bank Muamalat Malaysia Bhd, Dr Mohd Afzanizam Abdul Rashid berkata Indeks Pengeluaran Perindustrian (IPP) Malaysia mencatatkan penurunan yang lebih ketara berbanding jangkaan iaitu menguncup 2.2 peratus pada Jun.

“Penurunan ini menunjukkan permintaan luar yang semakin lemah untuk negara, memberi kesan kepada industri yang berorientasikan eksport.

“Oleh itu, ringgit Malaysia dijangka terus menunjukkan kelemahan berbanding dolar AS, memandangkan sentimen mengelak risiko boleh menguasai pasaran, membawa kepada peningkatan permintaan terhadap dolar AS,” katanya kepada Bernama.

Ringgit juga diniagakan tinggi kebanyakannya berbanding sekumpulan mata wang utama.

Ia meningkat berbanding yen Jepun kepada 3.1998/2032 daripada 3.2027/2050 ketika ditutup pada Selasa, serta tinggi berbanding euro kepada 5.0263/0312 daripada 5.0264/0297.

Unit tempatan susut berbanding pound British kepada 5.8458/8515 daripada 5.8332/8370 semalam.

Ringgit diniagakan tinggi kebanyakannya berbanding mata wang negara Asean lain.

Mata wang domestik meningkat berbanding dolar Singapura kepada 3.4016/4054 daripada 3.4030/4055 semasa ditutup pada Selasa, dan tinggi berbanding peso Filipina kepada 8.12/8.14 daripada 8.14/8.15.

Ringgit juga naik berbanding baht Thailand kepada 13.0808/0992 daripada 13.1050/1184 namun susut berbanding rupiah Indonesia kepada 301.3/301.7 daripada 301.0/301.3 pada penutupan dagangan semalam.


Terima MoU dengan kerajaan, tapi Anwar masih desak undi percaya

Walaupun blok pembangkang, Pakatan Harapan sudah menandatangani Memorandum Persefahaman (MoU) dengan kerajaan semalam, namun Datuk Seri Anwar Ibrahim masih mendesak agar undi percaya dijalankan di Dewan Rakyat.

Desakan Ketua Pembangkang itu menimbulkan persoalan berhubung keikhlasan Pakatan Harapan (PH) yang bersetuju menerima MoU dicadangkan Perdana Menteri (PM) Datuk Seri Ismail Sabri Yaakob tetapi masih cuba mempolemikkan isu undi percaya.

“Penegasannya adalah perlu adanya undi percaya dan Raja Nazrin (Timbalan Yang di-Pertuan Agong Sultan Nazrin Muizzuddin Shah) menyebut harus menjadi tajuk pertama persidangan Parlimen kali ini.

“Sebab itu bagi kita, kena bermula dengan asas ini, harus ada undi percaya,” kata Anwar di Dewan Rakyat hari ini.

Namun, Anwar berkata isu undi percaya tidak akan menjadi penghalang untuk pembangkang meneruskan kerjasama dengan kerajaan khususnya dalam isu menangani Covid-19.

“(Namun) kita tidak mahu isu keabsahan perdana menteri, membatalkan usaha kerjasama dalam bidang-bidang utama termasuk Covid-19 dan ekonomi. Sebab itulah saya sebut kepada Perdana Menteri, walaupun kita tak setuju dengan keputusan untuk tidak meneruskan undi tidak percaya, kita akan tetap beri kerjasama berbincang mengenai soal MoU,” katanya lagi.

Pembangkang dan kerajaan semalam menandatangani MoU Transformasi dan Kestabilan Politik yang berlangsung di Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan COVID-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Anwar tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


368 mangsa banjir ditempatkan di empat PPS di dua negeri

Seramai 368 mangsa banjir daripada 105 keluarga masih ditempatkan di empat pusat pemindahan sementara (PPS) di tiga daerah di Perak dan Selangor sehingga jam 8 pagi tadi (30 November 2022).

Menurut data Agensi Pengurusan Bencana Negara (NADMA) PPS terbabit ialah Dewan Serbaguna Kampung Padang Tembak di Hilir Perak yang dibuka pada 28 November dan menempatkan 82 mangsa dengan status meningkat.

PPS Sekolah Agama Rakyat Padang Serai di daerah Manjung pula menempatkan 182 mangsa dibuka pada 15 November lalu dengan status tidak berubah.

Di Selangor, PPS Dewan Orang Ramai Dengkil, Sepang dibuka semalam menempatkan 42 mangsa daripada 13 keluarga, manakala PPS Dewan Taman Gemilang juga dibuka semalam menempatkan 62 mangsa daripada 16 keluarga.

Sementara itu, skim empangan hidroelektrik Tenaga Nasional Berhad (TNB) melibatkan Skim Hidroelektrik Kenyir, Skim Hidroelektrik Sungai Perak dan Skim Hidroelektrik Cameron Hinghlands, bersedia menakung kapasiti air dari hulu sungai yang dijangka meningkat pada musim tengkujuh sekarang.

Pengarah Urusan TNB Power Generation Sdn Bhd (TNB Genco), Datuk Nor Azman Mufti berkata, paras air di ketiga-tiga skim empangan hidroelektrik itu telah diturunkan sejak Julai, sebagai persediaan menghadapi Monsun Timur Laut kali ini.

Kata beliau, persediaan yang dilakukan termasuk pengurusan paras air empangan melalui pelepasan terkawal dan pemeriksaan menyeluruh di stesen-stesen janakuasa.

Katanya, dengan mengoptimumkan penggunaan air secara sasaran ‘draw-down’, paras air tasik telah diturunkan secara terancang ke paras minimum sebelum bermulanya musim tengkujuh dengan mengambil kira keperluan operasi supaya keupayaan penjanaan elektrik masih boleh dilakukan.

“Pelan persediaan banjir secara menyeluruh telah dilaksanakan selaras dengan pendekatan Syarikat dalam mempertingkatkan komitmen dalam usaha berkaitan Alam Sekitar, Sosial dan Tadbir Urus (ESG) dalam memacu perjalanan peralihan tenaga bertanggungjawab.

“Kami juga bekerjasama rapat dengan Jabatan Meteorologi Malaysia (MET) dan Jabatan Pengairan dan Saliran (JPS) mengenai ramalan kaji cuaca dan taburan hujan sebenar, menjalankan latihan pengungsian dan melaksanakan ujian tahap ketersediaan bersama agensi-agensi kerajaan yang terlibat dengan pengurusan bencana seperti NADMA,” katanya dalam kenyataan.

Nor Azman berkata, TNB Genco turut memberi jaminan kesemua empangan hidroelektrik milik syarikat utiliti itu berada dalam keadaan baik dan selamat.

Bagi sebarang maklumat lanjut mengenai perkhidmatan dan bekalan elektrik, orang ramai boleh menghubungi talian TNB CareLine di 15454 atau Facebook TNB Careline.


DAP kecewa selepas UMNO rampas kerusi DUN Dusun Tua: Loke

Tindakan UMNO merampas kerusi Dewan Undangan Negeri (DUN) Dusun Tua mengecewakan DAP, kata Anthony Loke.

Setiausaha Agung DAP itu mempertikaikan UMNO merampas kerusi yang disandang wakil rakyatnya sebelum ini tetapi mereka terpaksa akur dengan keputusan dibuat oleh pemimpin atasan Pakatan Harapan (PH) itu, Datuk Seri Anwar Ibrahim.

“Ya sudah tentu akar umbi kita rasa tidak puas hati, pimpinan parti juga rasa terkilan dengan keputusan itu tapi keputusan muktamad telah pun dibuat.

“Kita akan bincangkan perkara ini dalam Majlis Presiden PH pada Isnin ini, mungkin ada syarat pertukaran yang akan diletakkan dan sebagainya,” katanya dipetik laporan MG.

Beliau berkata demikian selepas menghadiri Mesyuarat Agung Persatuan Institut Memandu Malaysia (PIMA) hari ini.

Tambah Loke, DUN Dusun Tua adalah antara kerusi dalam rundingan PH dan UMNO untuk Pilihan Raya Negeri (PRN) Selangor namun pihaknya tidak memberi sebarang keputusan bagi menyerahkan kerusi tersebut.

“Itu antara kerusi yang deadlocked maksudnya kita tiada keputusan tapi memang kita tidak berikan tapi akhirnya keputusan muktamad diserahkan oleh kepada Pengerusi PH dan Pengerusi BN untuk diputuskan.

“Datuk Seri Anwar telahpun menyerahkan dua kerusi di Selangor kepada pihak BN menjadikan jumlah kerusi BN bertanding di negeri itu adalah 12 kerusi iaitu DUN Dusun Tua yang disandang DAP dan Gombak Setia, disandang PKR,” ujarnya lagi.

Semalam, Pengerusi Barisan Nasional (BN), Datuk Seri Ahmad Zahid Hamidi mengumumkan parti itu hanya bertanding di 12 kerusi DUN Selangor bagi menghadapi PRN pada 12 Ogos depan.

Untuk calon DUN Dusun Tua, BN mempertaruhkan Datuk Johan Abd Aziz manakala DUN Gombak Setia pula, Datuk Megat Zulkarnain Omardin.

Pada Pilihan Raya Umum Ke-14 (PRU-14), kerusi DUN Dusun Tua dimenangi oleh Edry Faizal Eddy Yusof dari DAP memperoleh majoriti undi sebanyak 10,422 ketika menentang Mohd Zin (BN) dan Razaly Hassan (PAS).


Amaran hujan lebat di sembilan negeri pagi ini: Metmalaysia

Sembilan negeri diberi amaran amaran ribut petir dan hujan lebat bermula 9 pagi ini, menurut ramalan Jabatan Meteorologi Malaysia (MetMalaysia)

Antara negeri yang termasuk dalam amaran cuaca buruk pagi ini dikeluarkan MetMalaysia adalah Perlis, Kedah, Pulau Pinang, Perak, Pahang, Selangor, Negeri Sembilan, Melaka dan Johor.

Di Selangor, antara kawasan dijangka terjejas adalah Sabak Bernam, Kuala Selangor, Klang, Kuala Langat dan Sepang.

Selain itu, di Kedah, ia melibatkan Langkawi, Kubang Pasu, Kota Setar, Yan, Kuala Muda, Kulim dan Bandar Baharu. Beberapa kawasan di Perak termasuk Kerian, Larut, Matang Dan Selama, Manjung, Perak Tengah, Bagan Datuk dan Hilir Perak turut menerima amaran sama.

“Ribut petir, hujan lebat dan angin kencang dijangka di Johor melibatkan Tangkak, Segamat, Muar, Batu Pahat, Kluang, Pontian, Kulai dan Johor Bahru.

“Negeri Sembilan pula membabitkan beberapa kawasan iaitu Seremban, Port Dickson, Kuala Pilah, Rembau dan Tampin,” menurut agensi itu.

Katanya, amaran berkenaan dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.


Nasib banduan dijatuhi hukuman mati mungkin berubah: Wan Junaidi

Hukuman mati yang telah dijatuhkan kepada banduan akan terus dikekalkan sehingga diberitahu kelak, walaupun kerajaan baru-baru ini mengambil pendirian memansuhkan hukuman mati mandatori.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata bagaimanapun, nasib banduan terbabit mungkin berubah susulan cadangan penubuhan tribunal bagi menyemak semula hukuman ke atas mereka.

Beliau mendedahkan ketika ini terdapat 1,342 banduan hukuman mati di negara ini sejak perbincangan bermula untuk memansuhkan hukuman mati mandatori ini pada 2012.

“Selain membincangkan bentuk hukuman alternatif, kami memutuskan hukuman mati terhadap 1,342 individu terbabit dikekalkan sementara pemansuhan hukuman itu dibincangkan.

“Ini akan kekal seperti sedia ada sehingga pindaan kepada undang-undang atau kita memansuhkan semua hukuman mati mandatori,” katanya pada sidang media di Putrajaya, hari ini.

Memetik laporan media hari ini, Wan Junaidi berkata cadangan untuk menubuhkan tribunal bagi membincangkan 1,342 banduan hukuman mati itu dibuat Jabatan Peguam Negara.

Tambahnya, anggota tribunal ini akan terdiri daripada hakim-hakim daripada dua mahkamah tertinggi memandangkan isu itu melibatkan Perlembagaan Persekutuan.

“Kerajaan memansuhkan hukuman mati mandatori melibatkan 11 kesalahan di mana sembilan daripadanya adalah di bawah Kanun Keseksaan dan dua di bawah Akta Senjata Berbahaya 1971,” tambahnya.

Menteri itu juga berkata terdapat 22 pindaan kepada undang-undang sedia ada.

Antara yang akan dikenakan hukuman alternatif ialah Seksyen 574 Kanun Keseksaan, Seksyen 206 Akta Senjata 1960, Akta Angkatan Tentera 1972, Akta Industri Perkhidmatan Air 2006, Akta Perdagangan Strategik 2010, dan Akta Penculikan 1961.

“Saya juga ingin menambah bahawa hukuman mati mandatori bagi pengedaran dadah di bawah Seksyen 39B Akta Dadah Berbahaya 1952 tidak lagi membawa hukuman mati mandatori.

“Ia akan digantikan dengan hukuman alternatif mengikut budi bicara mahkamah. Ini supaya mereka boleh menjatuhkan hukuman penjara seumur hidup atau tidak kurang daripada 15 sebatan,” kata Wan Junaidi.

Beliau mengulangi pendirian kerajaan telah yang bersetuju untuk memansuhkan hukuman mati mandatori, dan menyerahkan hukuman alternatif kepada budi bicara hakim.

Selain itu, Wan Junaidi berkata kerajaan akan mengadakan satu pungutan suara dalam masa terdekat bagi mendapatkan maklum balas dan pandangan orang awam berhubung pemansuhan hukuman mati mandatori.

Beliau berkata langkah itu akan diambil sebelum usul pindaan berkait pemansuhan hukuman berkenaan dibentangkan di Parlimen pada Oktober depan.

“Kita akan membuat tinjauan awam sebelum pindaan itu dibentangkan di Parlimen. Kita akan menerima maklum balas sebagaimana kita lakukan berhubung undang-undang antilompat parti yang mendapat maklum balas sekitar 7,600 responden.

“Kalau berlaku tentangan (bilangan yang menolak lebih tinggi), kita akan membawa kembali pindaan kepada Jemaah Menteri untuk dibuat keputusan selanjutnya,” katanya.


Jawapan mudah beza kompaun budak sekolah dan saman Neelofa

Kes langgar SOP. Kenapa ada orang, kena saman direct. Tapi ada orang, kena tunggu kertas siasatan dibuka?

Mufarwa Farid


Zahid tegur kerajaan Keluarga Malaysia turun 20 sen harga ayam

Presiden UMNO Datuk Seri Ahmad Zahid Hamidi menegur kerajaan ‘Keluarga Malaysia’ dalam memastikan harga barangan dapat dikurangkan selain membantu rakyat berdepan kenaikan kos sara hidup.

Menurutnya pengumuman harga maksimum runcit bagi ayam standard dikurangkan sebanyak 20 sen belum cukup signifikan untuk membantu rakyat berdepan kenaikan kos sara hidup.

“Keputusan dibuat pada Mesyuarat Khas Majlis Tindakan Sara Hidup Negara (NACCOL) itu malah berdepan sindiran sinis sebilangan rakyat Malaysia.

“Sepatutnya ada solusi yang jauh lebih konkrit oleh Kementerian Pertanian dan Industri Makanan (MAFI) untuk mengurangkan harga barangan.

“Begitu juga peranan lebih cemerlang Kementerian Perdagangan Dalam Negeri dan Hal Ehwal Pengguna (KPDNHEP) dalam menangani isu yang sama,” katanya dalam kenyataan hari ini.

Sebelum ini, Mesyuarat Khas Majlis Tindakan Sara Hidup Negara dipengerusikan Naib Presiden UMNO sebagai Perdana Menteri Malaysia, Datuk Seri Ismail Sabri Yaakob, pada 31 Januari lalu, menetapkan harga runcit maksimum bagi ayam standard dikurangkan sebanyak 20 sen kepada RM8.90 daripada harga siling RM9.10 yang ditetapkan.

Ketika mengumumkannya Ismail Sabri juga memberitahu harga telur ayam untuk semua gred adalah kekal seperti harga kawalan Skim Harga Maksimum Keluarga Malaysia (SHMKM) semasa.

Mengulas lanjut, bekas Timbalan Perdana Menteri itu berkata sehingga hari ini belum dilihat ada penurunan ketara harga barangan, selain telur, harga ayam bersih standard masih antara RM8 hingga RM9 sekilogram, termasuk harga ikan, daging, dan sayur masih tinggi.

Menurut Zahid hasil daripada pelbagai inisiatif yang diumumkan untuk mengurangkan harga barangan sebelum ini, termasuk mengimport ayam, belum dilihat.

“Justeru, harga telur dikurangkan 20 sen bukan suatu perkhabaran yang melegakan. Rakyat perlukan sebuah ketetapan yang menyeluruh untuk membantu kehidupan mereka.

“Isu berhubung peningkatan kos pengeluaran barang keperluan yang sering dijadikan alasan harus diperhalusi bagaimana untuk menanganinya,” katanya.

Ahli Parlimen Bagan Datuk itu berkata selepas sambutan Tahun Baharu Cina, tidak lama lagi negara akan menyambut ketibaan Ramadan dan seterusnya meraikan sambutan Aidilfitri.

“Jika isu harga barang keperluan ini tidak ditangani dari sekarang, kita khuatir ia akan berlarutan untuk tempoh yang lebih lama sekali gus terus menekan rakyat.

“Kerajaan Barisan Nasional (BN) semasa mentadbir negara telah merangka pelbagai akta, peraturan, undang-undang untuk berdepan permasalahan tersebut. Gunakan sebaik mungkin,” katanya.


Rishi Sunak tanding kerusi PM Britain ganti Boris Johnson

Bekas Menteri Kewangan Britain, Rishi Sunak berkata beliau berhasrat bertanding untuk jawatan Perdana Menteri (PM), tiga hari selepas membantu melancarkan rangkaian peletakan jawatan yang menjatuhkan Boris Johnson.

Johnson mengumumkan pada Khamis bahawa beliau akan berundur sebagai perdana menteri selepas pemberontakan besar-besaran dalam Parti Konservatifnya, tercetus oleh siri terbaharu skandal yang telah menjejaskan kepercayaan orang ramai.

Pengumuman Johnson itu menambahkan lagi ketidakpastian politik Britain, tatkala negara itu menghadapi inflasi yang melambung tinggi, pertumbuhan yang perlahan dan pergolakan perindustrian, selain usaha untuk menyesuaikan diri dengan kehidupan selepas Brexit.

“Seseorang perlu memahami detik ini dan membuat keputusan yang betul. Itulah sebabnya saya berdiri untuk menjadi pemimpin seterusnya Parti Konservatif dan perdana menteri anda,” kata Sunak dalam video kempen yang dikeluarkan di Twitter.

Sunak dan Setiausaha Kesihatan Sajid Javid meletak jawatan Kabinet pada Selasa dalam masa selang beberapa minit antara satu sama lain, menggerakkan rangkaian kejadian yang membawa kepada keputusan Johnson untuk berundur.

Tinjauan pendapat ahli Parti Konservatif – yang biasanya boleh memilih antara dua calon terakhir – meletakkan Sunak di hadapan dengan 25 peratus, mendahului setiausaha luar Liz Truss dengan 21 peratus. Tinjauan pendapat Opinium untuk Berita Saluran 4 merujuk kepada 493 ahli parti.

Peraturan dan jadual untuk pertandingan menggantikan Johnson akan ditetapkan minggu depan oleh jawatankuasa parti.

Ketika pandemik Covid-19, Sunak mengawasi kira-kira £400 bilion (RM2.13 trilion) bantuan dan sokongan ekonomi, mengelak lonjakan besar dalam pengangguran tetapi membiarkan pinjaman awam meningkat kepada rekod tinggi dalam menghadapi kemerosotan bersejarah dalam Keluaran Dalam Negara Kasar (KDNK).

Populariti Sunak dengan penggubal undang-undang Konservatif kemudiannya terjejas selepas dia menaikkan cukai pada April untuk membiayai perbelanjaan kesihatan dan penjagaan sosial yang lebih tinggi, dan mengumumkan rancangan untuk menaikkan cukai syarikat secara mendadak pada 2023.

Sunak berkata dalam surat peletakan jawatannya beliau menjelaskan berhubung perbezaan pendapat antaranya dan Johnson berhubung langkah menyusun ekonomi negara.

“Keputusan yang dibuat hari ini akan menentukan sama ada generasi akan datang rakyat British juga akan mempunyai peluang untuk masa depan yang lebih baik,” katanya.

“Adakah kita menghadapi detik ini dengan kejujuran, kesungguhan dan keazaman? Atau adakah kita memberitahu diri kita sendiri cerita dongeng yang boleh membuatkan kita berasa lebih baik pada masa ini, tetapi akan menyebabkan anak-anak kita lebih teruk esok?”.

Bilangan sokongan yang diperlukan untuk menyertai perlumbaan jawatan PM belum diumumkan tetapi seorang ahli Parlimen kanan, Mark Spencer, yang mempunyai peranan menteri yang bertanggungjawab dalam urusan Parlimen, mengumumkan sokongannya kepada Rishi.

“Dalam masa yang serius kita memerlukan seseorang yang mempunyai rekod prestasi yang terbukti. Rishi mendapat sokongan penuh saya,” katanya di Twitter.

Sunak mengundi untuk meninggalkan Kesatuan Eropah pada 2016. – Agensi


PRN Johor: Polis buka 13 kertas siasatan

Polis telah membuka 13 kertas siasatan berhubung Pilihan Raya Negeri (PRN) Johor sejak 26 Februari 2022 hingga semalam (1 Mac 2022), kata Ketua Polis Negeri Datuk Kamarul Zaman Mamat.

Menurutnya semua kertas siasatan itu dibuka mengikut Seksyen 233 Akta Komunikasi dan Multimedia 1988 dan Seksyen 4A (1) Akta Kesalahan Pilihan Raya 1954.

Selain siasatan turut dijalankan mengikut Seksyen 427 dan Seksyen 509 Kanun Keseksaan, katanya dalam kenyataan berhubung perkembangan terkini PRN Johor Ke-15, hari ini.

Katanya, semalam sahaja empat kertas siasatan telah dibuka dan disiasat mengikut undang-undang berkenaan.

Beliau berkata dalam tempoh itu juga polis meluluskan 369 permit ceramah di seluruh negeri, termasuk 81 permit yang dikeluarkan semalam.

“PDRM Johor menasihatkan semua parti politik serta kumpulan penyokong sentiasa mengikuti segala prosedur operasi standard (SOP) pencegahan Covid-19 dan peruntukan undang-undang yang telah ditetapkan dalam tempoh masa berkempen.

“Polis Johor juga menasihatkan supaya semua parti politik serta kumpulan penyokong hendaklah memastikan kempen yang dijalankan tidak mengganggu atau menghalang laluan lorong orang rama dan laluan pengguna jalan raya serta menghormati antara satu sama lain.

“Sekiranya mempunyai sebarang permasalahan yang timbul, mana-mana pihak boleh merujuk kepada pihak polis untuk tindakan selanjutnya berlandaskan undang-undang yang sedia ada,” katanya.


Tiada kartel kawal harga sayur di Melaka

Tiada kartel yang mengawal harga sayur-sayuran sehingga menyebabkan berlaku peningkatan harga bahan keperluan itu, kata Pejabat Kementerian Perdagangan Dalam Negeri dan Hal Ehwal Pengguna (KPDNHEP) Melaka.

Sebaliknya, harga sayur-sayuran bergantung kepada kuantiti yang diperoleh peniaga kebanyakannya daripada pembekal di Pasar Borong Kuala Lumpur di Selayang selain Cameron Highlands dan petani tempatan.

Pengarah KPDNHEP Melaka Norena Jaafar berkata setakat ini pihaknya tidak mengesan mana-mana kartel yang mengawal harga sayur-sayuran di pasar di negeri itu.

“Setakat ini di Melaka memang tiada pembabitan kartel seperti yang didakwa berlaku di pasar lain di luar negeri ini dan kenaikan harga sayur-sayuran adalah disebabkan faktor lain seperti kekurangan bekalan serta cuaca.

“Harga jualan sayur-sayuran di Melaka bergantung kepada berapa banyak bekalan yang dibeli peniaga dan kos pengangkutan,” katanya kepada pemberita selepas meninjau sebuah pasar raya di sini, hari ini.

Beliau berkata demikian ketika diminta mengulas laporan sebuah akhbar hari ini berkaitan dakwaan Pengerusi Persatuan Pekebun Melayu Cameron Highlands Datuk Syed Abd Rahman Syed Abd Rashid bahawa semua pasar di seluruh negara mempunyai harga kartel sendiri yang telah ditetapkan mengikut kawasan tersebut.

Norena berkata bekalan sayur-sayuran di Melaka dijangka akan mengalami gangguan dalam tempoh beberapa hari ini kerana terputus bekalan daripada pembekal di Cameron Highlands ekoran kejadian tanah runtuh Jalan Simpang Pulai-Cameron Highlands semalam.

Beliau berkata situasi itu juga dikhuatiri akan menyebabkan berlaku peningkatan harga jualan sayur-sayuran di negeri itu.

“Bagaimanapun berdasarkan pemantauan yang dijalankan di pasar, pasar raya dan kedai runcit mendapati harga sayur-sayuran yang dijual masih berpatutan dan rendah berbanding negeri lain seperti di Kuala Lumpur dan ia turut dipengaruhi oleh kos sara hidup yang rendah,” katanya.


Anwar pertahan pelantikan anak, bidas individu beri kroni kontrak

Datuk Seri Anwar Ibrahim terus mempertahankan pelantikan anaknya, Nurul Izzah sebagai Penasihat Kanan Ekonomi dan Kewangan kepada Perdana Menteri, walaupun menerima kritikan hebat, termasuk daripada ahli Parlimen parti gabungan Pakatan Harapan (PH) diterajuinya.

Beliau berkata Nurul Izzah tidak akan menggunakan jawatan itu untuk memperkayakan dirinya dan keluarganya, tidak seperti mereka yang sebelum ini yang dakwanya telah memberikan kontrak kepada kroni dan ahli keluarga mereka sehingga mencecah berbilion ringgit.

Bercakap ketika sidang media di ibu pejabat PKR di Petaling Jaya hari ini (6 Februari), Anwar yang juga Perdana Menteri bagaimanapun tidak menyatakan siapa pemimpin yang memberi kontrak terbabit.

Presiden PKR yang juga Pengerusi Pakatan Harapan (PH) itu mengulangi kenyataannya bahawa Nurul Izzah tidak dibayar gaji untuk memberi perkhidmatannya, dan peranannya tidak membolehkan beliau memberikan kontrak kerajaan sesuka hati.

“Tiada imbuhan dan tidak ada kemungkinan menggunakan kedudukan itu untuk mengumpul kekayaan, untuk mempengaruhi keputusan mengenai tender atau kontrak atau projek.

“Saya memerlukan kepakaran beliau untuk membantu saya tetapi walau apa pun itu, izinkan saya menekankan dengan pasti bahawa beliau berada di sana untuk melindungi dan meneruskan agenda tadbir urus dalam sistem.

“Saya sudah tentu mengambil pendirian yang kuat terhadap mereka yang mengkritik, khususnya mereka yang telah memberikan kontrak berbilion atau ratusan juta kepada anak, menantu atau kroni mereka semasa mereka berkuasa.

“Dan kini mereka mahu bercakap tentang tadbir urus yang baik,” katanya.

“Saya menghormati pandangan yang prihatin yang seolah-olah menyatakan kebimbangan mereka sekiranya kedudukan digunakan atau disalahgunakan untuk memberi manfaat kepada ahli keluarga, saya boleh memberi jaminan bahawa tidak akan berlaku di bawah pentadbiran saya,” tambahnya.

Nurul Izzah dilantik sebagai penasihat kanan ekonomi dan kewangannya berkuat kuasa 3 Januari lalu.

Beberapa pertubuhan bukan kerajaan (NGO) dan ahli Parlimen pembangkang serta PKR menyatakan kebimbangan mereka terhadap pelantikannya, menunjukkan ia sama dengan nepotisme.

Tuduhan-tuduhan ini mendorong Anwar mempertahankan pelantikannya dan berkata Nurul Izzah tidak perlu mempunyai kelayakan rasmi dalam kewangan dan ekonomi untuk menasihatinya mengenai perkara tersebut.


Fitnah kad pengenalan 2017, Dr Mahathir mahu Zahid minta maaf atau disaman

Tun Dr Mahathir Mohamad memberi kata dua kepada Presiden UMNO Datuk Seri Ahmad Zahid Hamidi supaya meminta maaf berhubung fitnah kad pengenalannya yang dibuat pada 2017 atau berdepan tindakan saman.

Mantan Perdana Menteri itu jarang mengancam musuh politiknya dengan tindakan saman meskipun dikecam atau dikritik, bagaimanapun kali ini Dr Mahathir mengungkit kembali fitnah dibuat Zahid semasa menjadi Menteri Dalam Negeri berhubung status kewarganegaraannya.

“Saya cabar Zahid untuk tunjuk bukti tentang identiti saya yang pertikai diri status bangsa saya sebagai orang Melayu.

“Jika dia tidak meminta maaf dan menarik balik fitnah itu, saya akan ambil tindakan mahkamah,” katanya dalam kenyataan.

Dr Mahathir juga menyifatkan kenyataan Zahid semasa menjadi Timbalan Perdana Menteri itu sebagai “memualkan”.

Zahid pada Julai 2017, menunjukkan gambar didakwa salinan kad pengenalan Dr Mahathir, yang menurutnya memaparkan namanya sebagai “Mahathir a/l Iskandar Kutty“.

A/L adalah singkatan kepada “anak lelaki” yang biasa diguna pakai sesetengah kaum, termasuk India.

Kutty ialah nama dalam bahasa Tamil.

Nama Melayu menggunakan gelaran ‘bin’ atau ‘binti’, istilah Arab yang merujuk kepada anak lelaki atau anak perempuan.

Namun, Dr Mahathir mengaku mempunyai darah India tetapi menegaskan namanya dalam kad pengenalan menggunakan bin, bukan anak lelaki.

“Mengikut takrifan perlembagaan Malaysia (Perkara 160) saya Melayu dan perjuangan saya adalah untuk pertahan kepentingan bangsa saya.

“Ibu dan bapa saya dilahirkan di Tanah Melayu sebelum merdeka dan kami semua beragama Islam.

“Sejak kecil, pertuturan keluarga saya di rumah adalah Bahasa Melayu serta adat yang kami amal adalah adat Melayu,” katanya lagi.

Menyifatkan Zahid sebagai seorang pembohong tegar, Dr Mahathir mendakwa Zahid mempunyai niat untuk memburukkan dirinya semasa kempen Pilihan Raya Umum Ke-14 lalu.

“Sebelum ini saya tidak gemar mengguna mahkamah walau ramai yang memfitnah saya kerana saya sedar di dalam kempen politik akan ada yang bertindak di luar batas dan had.

“Tetapi kali ini saya merasa perlu bertindak kerana sikap pembohong Zahid ini amat memualkan dan tidak boleh dibiar begitu sahaja.

“Ia bukan saja kerana ia merosakkan reputasi saya tetapi penipuannya kepada penyokong UMNO dan orang Melayu lain demi untuk dia mahu kekal berkuasa amat merbahaya,” katanya.


Aktiviti beli-belah di kedai lebih terdedah dijangkiti Covid-19

Satu kajian di London mendapati individu yang melakukan aktiviti membeli-belah di kedai pada setiap minggu adalah dua kali ganda lebih terdedah untuk dijangkiti virus Covid-19, berbanding individu membeli bekalan barangan menerusi dalam talian.

Daily Mail melaporkan, hasil Kajian Pemantauan Virus di bawah Kumpulan Penasihat Saintifik untuk Kecemasan (SAGE) mengkaji aktiviti seharian hampir 10,000 penduduk di England dan Wales bagi tempoh pada September dan November 2021.

Kajian menunjukkan individu yang berkunjung ke kedai seminggu sekali lebih terdedah dijangkiti virus itu dengan lonjakan risiko sebanyak hampir 2.2 peratus.

Ia diikuti dengan individu yang bersukan luar iaitu dengan lebih 1.36 kali terdedah untuk diuji positif Covid-19.

Bagaimanapun, penyelidik tetap mengakui golongan yang melakukan aktiviti itu mungkin disebabkan sebahagian aktiviti sosial dilampirkan dalam acara tersebut dan bukannya bermain sukan atas kerelaan sendiri.

Melalui kajian itu, risiko dijangkiti virus Covid-19 selepas mengunjungi pub beberapa kali dalam tempoh seminggu adalah sama dengan individu yang kerap menaiki pengangkutan awam.

Namun, tempoh masa yang dianalisis bermaksud ia tidak akan mengambil kira sebarang data daripada penularan kes dari varian Omicron yang hanya melonjak pada pertengahan Disember lalu.

Sementara itu, aktiviti lain yang berisiko tinggi dijangkiti virus itu termasuk ketika makan di restoran atau kafe, hadir secara fizikal ke tempat kerja dan melakukan senaman di gim.

Kajian itu juga turut menyenaraikan beberapa aktiviti lain yang membawa risiko sangat rendah untuk dijangkiti Covid-19 seperti individu yang mengunjungi teater, pawagam, konsert, acara sukan atau pergi ke salon kecantikan dan kedai gunting rambut.


Takut hilang sokongan, Asyraf kata UMNO tak pecat ahli sertai MN, PAS

UMNO tidak akan memecat mana-mana ahlinya yang disenaraikan bersama Muafakat Nasional (MN) dan PAS.

Setiausaha Agungnya, Datuk Asyraf Wajdi Dusuki berkata ini kerana ada antara mereka menafikan terlibat.

“Semalam kononnya disenaraikan ahli-ahli UMNO yang keluar parti. Hari ini seorang demi seorang buat penafian dan tidak tahu menahu nama mereka dimasukkan dalam senarai.

“Sebab itulah selaku Setiausaha Agong UMNO, saya telah mengarahkan ibu pejabat untuk tidak sewenangnya mengeluarkan nama mereka yang tersenarai dalam kenyataan media semalam daripada senarai keahlian UMNO sehinggalah disiasat dan diteliti agar tidak menzalimi mana-mana pihak,” katanya dalam satu hantaran di Facebook, hari ini.

Malam tadi, kepimpinan jawatankuasa UMNO Bahagian Ketereh mengumumkan peletakan jawatan beramai-ramai dan keluar daripada UMNO berkuatkuasa serta merta.

Mereka juga menyatakan sokongan kepada PAS dan Perikatan Nasional (PN) pada Pilihan Raya Negeri (PRN) Kelantan.

Pengerusi MN, Tan Sri Annuar Musa berkata kepimpinan itu terdiri daripada Pengerusi Tetap UMNO Bahagian Ketereh, Kamaruddin Said bersama Ketua Wanita UMNO Bahagian Ketereh, Sabariah Hamzah dan Ketua Pergerakan Pemuda UMNO Bahagian, Afiq Amani Annuar.

Menurutnya, 18 lagi kepimpinan melibatkan setiausaha, ahli jawatankuasa (AJK) Wanita, ketua penerangan, AJK Pemuda dan pelbagai peringkat UMNO Bahagian Ketereh turut berbuat tindakan sama hari ini.

Dalam kenyataan sama, Asyraf berkata sudah menjadi lumrah ‘politik cara lama’ setiap kali menjelang pilihan raya maka akan ada pengisytiharan keluar parti atau masuk parti sebagai salah satu kaedah perang psikologi.


UK catat rekod jangkitan harian tertinggi 122,186 kes baharu

United Kingdom (UK) mencatat rekod baharu jangkitan harian Covid-19 pada Jumaat dengan anggaran baharu Pejabat Perangkaan Kebangsaan menunjukkan kira-kira satu daripada 10 penduduk London mungkin dijangkiti virus itu.

Penularan pantas Omicron turut mendorong lonjakan kes sejak tujuh hari lalu, terutamanya di kota itu.

Data kerajaan menunjukkan 122,186 kes baharu, meningkat daripada 119,789 pada Khamis sekali gus menandakan hari ketiga kes melebihi 100,000.

Banyak industri dan rangkaian pengangkutan bergelut dengan kekurangan kakitangan apabila pekerja yang sakit menjalani kuarantin, manakala hospital di Britain telah memberi amaran berhubung risiko kesan terhadap keselamatan pesakit.

Bagaimanapun, Perdana Menteri Boris Johnson, menolak untuk melaksanakan sekatan baharu sebelum hari itu sendiri, dengan mengatakan bahawa terdapat ketidakpastian berhubung tahap keterukan jangkitan Omicron dan kadar kemasukan ke hospital.

Walaupun penyelidikan terkini mengenai Omicron mencadangkan ia mempunyai kadar kemasukan ke hospital yang lebih rendah daripada varian Covid-19 sebelumnya, pegawai kesihatan mengekalkan notis berhati-hati berhubung prospek kemasukan ke hospital.

“Ada sinar bagi menyambut Krismas, tetapi ia pastinya belum pada tahap di mana kita boleh menurunkan taraf ancaman serius itu,” kata Ketua Agensi Keselamatan Kesihatan United Kingdom (UKHSA), Jenny Harries.

“Apa yang kita dapat sekarang ialah keseimbangan yang sangat baik antara sesuatu yang kelihatan seperti risiko kemasukan ke hospital yang lebih rendah – yang merupakan berita baik – tetapi bersamaan pula dengan varian yang sangat mudah menular,” katanya.

Pada Jumaat, UK melaporkan 137 kematian baharu dalam tempoh 28 hari selepas ujian positif Covid-19, turun daripada 147 kes pada Khamis, dan menjadikan jumlah keseluruhan semasa wabak itu kepada 147,857 kes – yang tertinggi di Eropah. – Agensi


Pemuda PN kecam kerajaan PH-BN sekat kebebasan, suara anak muda

Pemuda Perikatan Nasional (PN) mengecam sekeras-kerasnya tindakan kerajaan Pakatan Harapan-Barisan Nasional (PH-BN) yang menyekat kebebasan bersuara anak muda menyatakan kritikan mereka, khususnya melalui media sosial.

Ketuanya, Ahmad Fadhli Shaari berkata ini susulan tindakan intimidasi dan provokasi oleh kerajaan kepada pegamal media, terutama pengguna Tik Tok dalam kalangan anak muda, khususnya penyokong PN, yang didakwa menyebarkan fitnah terhadap kerajaan.

Sedangkan menurut beliau, kandungan bahan tersebut hanyalah salah satu elemen kebebasan bersuara dalam dunia demokrasi.

“Justeru, atas nama kebebasan dan menuntut keadilan anak muda ini saya ingin ingatkan kepada kerajaan, manifesto PH (Pakatan Harapan) pada Perkara 17, PH telah mengemukakan janji akan menjamin kebebasan bersuara anak muda dan tidak akan mengenakan undang-undang untuk menyekat kebebasan bersuara.

“Apa yang berlaku hari ini kritikan dan juga sedikit sebanyak perkara yang diutarakan anak muda yang tidak bersetuju dengan tindakan kerajaan sudah dianggap sebagai fitnah,” katanya pada sidang media di Lobi Parlimen, hari ini (14 Februari 2023).

Menurut Ahmad Fadhli, tindakan terhadap anak muda semakin berleluasa dan terbaharu, satu notis telah dikeluarkan kepada Mohd Haniff Abdul Rahim yang diminta hadir oleh Suruhanjaya Komunikasi dan Multimedia Malaysia (MCMC) hari ini untuk memberi keterangan di Balai Polis Bandar Hilir.

“Ini merupakan satu tindakan yang saya kira satu usaha untuk menyekat kebebasan bersuara untuk anak-anak muda. Jadi saya ingin tanya, adakah kerajaan hari ini ingin menyekat kebebasan bersuara anak muda yang telah diucapkan PH sendiri dalam manifesto mereka?

“Jika ini tindakan yang diambil kerajaan, kita menyeru anak muda di seluruh Malaysia supaya jangan menghentikan usaha untuk terus mengkritik, menyuarakan suara yang dijamin hak-hak demokrasi negara kita hari ini,” katanya menjelas Mohd Haniff bukan pengamal media tetapi aktivis media sosial.


Dakwaan penstrukturan tol dibuat semasa era kerajaan PH tak benar: Fadillah

Datuk Seri Fadillah Yusof menyangkal dakwaan mengatakan langkah penstrukturan tol bermula semasa era kerajaan Pakatan Harapan (PH) mengambi alih pentadbiran negara pada 2018 lalu.

Menteri Kerja Raya itu menafikan blok pembangkang yang mendakwa inisiatif tersebut bermula ketika mereka menjadi kerajaan, sebaliknya menjelaskan ia dimulakan sejak 2002 dalam usaha berterusan kerajaan untuk mengurangkan beban rakyat.

“KKR (Kementerian Kerja Raya) telah memulakan inisiatif berhubung isu berkaitan tol sejak 2002, manakala PH menjadi kerajaan pada 2018, iaitu 16 tahun selepas itu,” katanya dalam satu kenyataan, hari ini.

Jelasnya, ketika negara di bawah pentadbiran Barisan Nasional (BN) pada 2002, kerajaan ketika itu membuat keputusan supaya KKR bersama agensi berkaitan berunding dengan syarikat konsesi lebuh raya bagi penstrukturan semula kadar tol lebuh raya utama di negara ini.

Apabila rundingan dilaksanakan bersama syarikat konsesi, ia berdasarkan unjuran trafik dan apabila sesebuah lebuh raya berkenaan telah siap dan digunakan, maka jumlah trafik sebenar akan diperoleh dan digunakan untuk rundingan penstrukturan, kata Fadillah lagi.

“Penstrukturan suatu inisiatif berterusan bagi memastikan rakyat tidak terbeban dengan kadar tol yang tinggi,” katanya.

Isnin lalu, Fadillah mengumumkan sebuah syarikat swasta akan mengambil alih konsesi empat lebuh raya, iaitu Lebuhraya Shah Alam (KESAS), Sistem Pengurusan Air Banjir dan Terowong (SMART), Lebuhraya Skim Penyuraian Trafik Kuala Lumpur Barat (SPRINT) dan Lebuhraya Damasara-Puchong (LDP).

Syarikat terbabit, Amanat Lebuhraya Rakyat Berhad (ALR) yang semua pemegang sahamnya bukan berasaskan keuntungan, dipengerusikan Tan Sri Azlan Mohd Zainol. Penstrukturan semula menerusi kaedah itu menyaksikan tiada lagi pemegang saham dalam apa juga bentuk seperti dividen.

Mengulas lanjut, Fadillah berkata, strategi penstrukturan bertujuan mengurangkan kadar tol lebuh raya antara bandar secara berperingkat, mengambil kira kenaikan kos sara hidup, komitmen syarikat konsesi (pinjaman), kesan kepada tanggungan kerajaan (pampasan) dan kadar tol lebuh raya.

Berdasarkan aspirasi kerajaan itu, katanya, kesemua lebuh raya yang beroperasi ketika ini sudah melalui beberapa penstrukturan bagi memastikan kadar tol yang dikutip daripada pengguna lebuh raya adalah berpatutan, contohnya kadar tol Lebuhraya Damansara Puchong distruktur semula kepada kadar sekarang pada 2007.

Selain itu, beberapa plaza tol dimansuhkan, antaranya Slim River, Perak pada 1993; Senai, Johor Bahru (2004); Plaza Tol Salak Jaya, Lebuhraya Sungai Besi (2009);Plaza Tol satu hala Kampung Medan, Lebuhraya Baru Pantai (2011), Plaza Tol satu hala Lebuhraya Cheras-Kajang (2012); Lebuhraya Persekutuan, Bukit Kayu Hitam, Kedah, dan Lebuhraya Penyuraian Timur (EDL) di Johor (2018).

Katanya, kerajaan juga melaksanakan satu makmal subsidi pada 2009 bagi mengkaji alternatif terbaik bagi menyelesaikan kenaikan kadar tol, namun keputusan ketika itu adalah mengekalkan kadar sedia ada memandangkan implikasi negatif yang akan dialami kerajaan dan negara di mata pelabur.

“Namun, kerajaan tidak pernah berhenti untuk mencari alternatif terbaik demi kesejahteraan pengguna lebuh raya serta memastikan kepentingan pelabur terjaga dengan membuat beberapa lagi kajian,” katanya.

Beliau menjelaskan, mesyuarat Jemaah Menteri pada 3 Oktober 2018 bersetuju supaya KKR dan Kementerian Kewangan membentangkan hasil kajian dan analisis kos-faedah jangka panjang kepada kerajaan lanjutan cadangan penjualan lebuh raya milik kerajaan kepada pihak swasta tempatan.

“Ini termasuk mengambil kira pelbagai aspek seperti pengurangan kadar kutipan tol, kesan politik terhadap kerajaan dan sebagainya. Lanjutan itu, KKR melantik perunding audit bebas bertauliah, KPMG PLT pada Januari 2019 bagi membantu kerajaan meneliti dan mengkaji secara holistik hala tuju industri tol di negara ini.

“Ini termasuk mengemukakan cadangan mengurangkan beban tol secara jangka pendek, jangka sederhana dan jangka panjang.

“Seterusnya pada 2019 selaras manifesto kerajaan PH, KKR mengkaji semula industri lebuh raya dengan penekanan kepada kesan tol terhadap kos sara hidup serta mengemukakan cadangan penyelesaian terbaik berhubung perkara ini.

“Namun demikian, mengambil kira bebanan perlu ditanggung kerajaan untuk melaksanakan pengambilalihan itu, kerajaan mengubahsuai cadangan manifesto berkenaan,” katanya.


Biden umum bantuan senjata terbesar ke Ukraine

Pentadbiran Presiden Joe Biden pada Isnin mengumumkan bahawa Amerika Syarikat akan menyediakan bantuan keselamatan tambahan bernilai US$1 bilion kepada Ukraine, pakej senjata terbesar sejak konflik Russia-Ukraine tercetus.

Menurut kenyataan Jabatan Pertahanan, pakej itu – pembekalan kali ke-18 mengikut arahan presiden sejak Ogos 2021 – termasuk bekalan senjata tambahan untuk Sistem Roket Artileri Mobiliti Tinggi (HIMARS), 75,000 butir peluru artileri 155 mm, 20 sistem mortar 120 mm dan 20,000 butir peluru mortar 120 mm, serta bekalan senjata untuk Sistem Peluru Berpandu Permukaan Ke Udara Termaju Kebangsaan (NASAMS), lapor Xinhua.

Washington juga akan menghantar 1,000 Javelin, ratusan sistem anti-perisai AT4, 50 kenderaan rawatan perubatan berperisai, bahan letupan, peluru pemusnah dan peralatan pemusnah ke Kyiv, menurut kenyataan itu.

Bekalan senjata baharu diumumkan itu menjadikan jumlah komitmen bantuan keselamatan AS kepada Ukraine bernilai US$9.8 bilion sejak Biden memegang jawatan sebagai Presiden, menurut Pentagon.


Cendawan tahi lembu jadi dadah untuk kepuasan berhibur: Polis

Pelik tetapi benar! Itulah yang didedahkan oleh Jabatan Siasatan Jenayah Narkotik Bukit Aman mengenai kegilaan sesetengah pihak yang mahu berpesta sepuas-puasnya dalam parti liar, dengan menghasilkan dadah daripada cendawan tahi lembu.

Perbuatan menghasilkan dadah dengan cara kotor dan jijik daripada cendawan yang tumbuh pada najis lembu bagaimanapun dapat dikesan pihak polis yang melakukan beberapa serbuan.

Cendawan jenis ini dikenali dalam kalangan spesies panaeolus cyanescens, yang antara lain bukan sahaja boleh menyebabkan halusinasi, tetapi juga merosakkan kesihatan, membawa kepada gangguan mental, dan kesan negatif lain.

Memetik laporan Bernama, Timbalan Pengarah (Risikan/Operasi) Jabatan Siasatan Jenayah Narkotik Bukit Aman, Deputi Komisioner Zainudin Ahmad, mendedahkan kebanyakan dadah itu adalah dalam bentuk cecair.

Katanya, dadah yang dihasilkan daripada cendawan najis lembu itu dicampurkan ke dalam minuman ketika penganjuran pesta liar atau di pusat hiburan.

“Najis lembu akan mengeluarkan cendawan dan akan diproses…dadah jenis ini akan membuat mereka yang mengambilnya berhalusinasi.

“Mereka yang mengambil dadah jenis ini akan positif ujian air kencing,” katanya selepas menjadi tetamu program Ruang Bicara terbitan Bernama TV di Kuala Lumpur, malam tadi.

Zainudin berkata, walaupun penggunaan dadah itu masih sedikit dan kurang popular di pasaran tempatan namun pihaknya sentiasa berwaspada dengan permintaan dadah masa kini.

Beliau berkata, dadah jenis ganja, syabu dan heroin masih mendapat permintaan tinggi.


Omicron sumbang 95 peratus jangkitan baharu Covid-19 di AS

Varian Omicron kini menyumbang kepada bahagian terbesar kes baharu Covid-19 apabila rakyat Amerika Syarikat (AS) kembali bekerja dan bersekolah selepas musim cuti, menurut anggaran daripada pegawai kesihatan Persekutuan.

Omicron membentuk 95 peratus daripada semua kes Covid-19 yang dijujukan di AS pada minggu yang berakhir pada 1 Januari 2022, meningkat daripada 77 peratus yang disemak pada minggu sebelumnya, menurut model oleh Pusat Kawalan dan Pencegahan Penyakit (CDC).

Sebelum ini, CDC menganggarkan varian itu menyumbang 58.6 peratus daripada kes pada minggu yang berakhir pada 25 Disember 2021.

CDC menganggarkan tahap kelaziman varian berdasarkan data penjujukan genomik.

Ia boleh menjadi tidak menentu, dengan semakan semula angka mingguan, kerana agensi itu mengumpul lebih banyak sampel dari seluruh negeri di AS.

Dengan Omicron mengetatkan cengkamannya, varian Delta yang pernah menjadi dominan sehingga mendorong lonjakan kes di seluruh negara tahun lalu, kini menyumbang hanya 4.6 peratus daripada keseluruhan kes baharu, menurut CDC.

Omicron pertama kali dikenal pasti di Afrika Selatan dan diklasifikasikan oleh Pertubuhan Kesihatan Sedunia (WHO) sebagai varian membimbangkan (VOC) pada November lalu. Ia telah melanda AS sejak dikesan di California pada 1 Disember.

Kakitangan kesihatan AS bekerja keras untuk mencegah penyebarannya dan menggalakkan semua individu dewasa untuk mendapatkan dos penggalak.

Lewat tahun lalu, Presiden Joe Biden menyeru penyedia penjagaan kesihatan untuk memperluaskan suntikan vaksin dan dos penggalak Covid-19 dalam usaha untuk menghalang Omicron dan memerangi lonjakan jangkitan musim sejuk. – Agensi


Kerajaan PH-BN batal pelepasan cukai individu pencarum SSPN

Lembaga Hasil Dalam Negeri (LHDN) membatal pelepasan cukai individu sehingga RM8,000 terhadap pencarum dalam Skim Simpanan Pendidikan Nasional (SSPN), mulai tahun taksiran 2023.

Perkara itu selaras keputusan kerajaan Pakatan Harapan-Barisan Nasional (PH-BN) untuk tidak lagi melanjutkan insentif pelepasan cukai ke atas simpanan SSPN disebabkan pelbagai alasan.

“Kerajaan sebelum ini, memang beri potongan cukai kepada pencarum SSPN sebagai galakan, terutama kepada ibu bapa untuk mencarum bagi pendidikan anak mereka dengan kemudahan ini disambung beberapa kali hingga 2022.

“Namun, ia dihentikan tahun ini. Kalau simpan (SSPN) tahun ini, tiada potongan cukai atau ‘relief’ pada tahun hadapan.

“Keputusan ini dibuat kerajaan atas dasar dan keadaan bersesuaian,” kata Ketua Pegawai Eksekutif LHDN, Datuk Dr Mohd Nizom Sairi, menurut laporan BH hari ini (27 Mac 2023).

Ditanya kemungkinan pencarum berhenti mencarum susulan perkembangan itu, beliau berkata, pihaknya akan menyampaikan pandangan orang ramai kepada kerajaan bagi memastikan dasar berkenaan selari dengan keperluan rakyat.

“Ini (cadangan untuk mengkaji semula keputusan menghentikan insentif berkenaan) adalah di pihak rakyat. Kalau mahu lihat semula (pemotongan cukai) dan sebagainya, ia perlu datang daripada rakyat.

“Di peringkat LHDN, kita adalah pihak pelaksana bagi setiap dasar diputuskan kerajaan. Namun, kita juga akan sampaikan pandangan orang ramai supaya setiap dasar selari dengan nadi rakyat,” katanya.

Mengulas syor mewujudkan analisis kekayaan bagi golongan ‘maha kaya’, beliau bagaimanapun berkata, model sedia ada sudah memadai bagi mengesan pihak yang culas membayar cukai.

“Sebenarnya setiap individu perlu menyimpan dokumen berkaitan kewangan kerana apabila ditanya atau perlu menjelaskannya kepada LHDN, mereka ada maklumat.

“Dia (tanggungjawab semua pembayar cukai) sama, cuma jumlah (pendapatan) kita mungkin kurang jika dibandingkan dengan golongan ‘maha kaya’,” katanya.


Ramasamy’s departure lays bare DAP’s true colours

Former Penang Deputy Chief Minister Prof Dr P. Ramasamy’s departure from the DAP did not surprise many. But I am deeply saddened over DAP’s treatment towards the man who had sacrificed more than 20 years of his life to public service.

Party secretary-general Anthony Loke did not even have the courtesy to personally convey the decision that Ramasamy has been dropped as a candidate for the Perai seat in this Saturday’s election. This is despite Ramasamy having been Loke’s teacher in the past.

As a Penangite, I have been following Ramasamy’s political career for some time now and I admire his tenacity and profound insights into issues that concern the public.

As many of us know, Ramasamy was an accomplished academician before diving into the murky world of politics. But he still retained his touch as an incisive thinker throughout his political career.

Ramasamy is a prolific writer and has quite a following among the non-Bumiputeras, especially the Indians. He’s also one who would call a spade a spade. But his frankness often touches on raw nerves and leaders, including those from within Pakatan Harapan, including the DAP, are often uncomfortable with his views.

One example was his controversial view that the public service was being dominated by only one race. He had also been a fierce critic of racially-biased views from ex-PM Tun Dr Mahathir Mohamad.

But it would seem that with the Chinese-dominated DAP being in power at the Federal level now, it preferred to gloss over some of the touchy subjects to preserve the so-called “unity” in the Unity government. Doesn’t this show that the DAP is only becoming another MIC or MCA?

Anyway, it’s an open secret that a “cartel” in the DAP, led by someone Ramasamy described as an “emperor” had wanted to oust Ramasamy and his supporters. This is because Ramasamy refused to “play ball” and is not aligned to the “emperor”.

So much for DAP being an open, democratic party that allows dissent.

Ramasamy’s departure is also a reminder of the party’s Chinese-centricity. The only non-Chinese who could survive long in the party are those who are pliant and do not rock the boat.

Outspoken non-Chinese leaders like Ramasany, ex-DAP vice-president Tunku Abdul Aziz and Zaid Ibrahim are not tolerated in the party, which is being run like a mob family.

Let’s be frank: Ramasamy’s departure is a huge loss to the DAP and PH. He has also contributed immensely when he was heading the Penang Hindu Endowment Board. Penang Indian voters are grateful to the board for its contributions, such as allocations for Hindu temples.

Penang voters, especially from the Indian community, will remember Ramasamy fondly although he’s not standing on Saturday. In fact, they may just vote against PH just to spite the DAP government for showing its true colours by mistreating Ramasamy.

Michael Chelliah
Butterworth, Penang

* This is the opinion of the writer or publication and does not necessarily represent the views of Agenda Daily.


Sudah positif pun masih minta pulang kuarantin di rumah

Pesakit positif Covid-19 yang sedang dirawat Pusat Kuarantin dan Rawatan COVID-19 (PKRC) di Kelantan masih meminta untuk pulang bagi menjalani kuarantin di rumah kerana ingin menyambut Aidilfitri bersama keluarga.

Bagaimanapun, rayuan dan alasan pesakit-pesakit tersebut dibimbangi akan menjadi punca kepada penularan yang lebih besar sekiranya mereka dibenarkan pulang, kata Pengarah PKRC Kelantan, Dr Mohd Azman Yacob.

“Mereka menggunakan alasan untuk menjalani perintah kuarantin di rumah (HIO) ketika Aidilfitiri.

“Namun, kita sudah membuat keputusan untuk tidak membenarkan pesakit yang berada di PKRC pulang ke rumah sehingga mereka benar-benar tamat tempoh kuarantin.

“Kita bimbang sekiranya mereka menyambung kuarantin di rumah, mereka tidak mengikut prosedur operasi standard (SOP) yang betul dan dikhuatiri menjangkiti ahli keluarga yang lain,” katanya dipetik portal Harian Metro.

Terdahulu, Dr Mohd Azmin melawat PKRC Pusat Tarbiah Islamiah Kelantan (PUTIK) di Pengkalan Chepa.

Majoriti pesakit yang meminta pulang itu sudah seminggu menjalani kuarantin di PKRC.

PKRC Putik, Pengkalan Chepa mula beroperasi pada 6 Januari kini menempatkan 196 pesakit Covid-19 termasuk kanak-kanak.

Mengulas lanjut, Dr Azman berkata, PKRC kelapan iaitu PKRC Gelanggang Seni akan mula beroperasi Isnin ini.

Katanya, ia berikutan 30 katil perubatan sudah dibawa masuk semalam dan PKRC berkenaan boleh memuatkan 140 pesakit.

Keadaan penularan Covid-19 di dalam negara berada pada paras kritikal dan sistem kesihatan negara dijangka lumpuh sekiranya jangkitan harian berterusan meningkat.

Malah, kerajaan juga sudah mengumumkan pelaksanaan perintah kawalan pergerakan (PKP) 3.0 bagi membendung penularan virus membunuh itu daripada menjadi lebih serius.


Dr Mahathir sedia beri separuh wang RM1 bilion jika terbukti dakwaan PMX

Perdana Menteri (PMX) Datuk Seri Anwar Ibrahim digesa membuktikan dakwaannya berhubung kekayaan luar biasa dan tidak hanya pandai membuat tuduhan sahaja.

Tun Dr Mahathir Mohamad mahu Anwar tidak sekadar membuat kenyataan politik terhadap musuhnya, malah beliau sedia memberi separuh wang yang didakwa dimilikinya kepada Ahli Parlimen Tambun itu jika terbukti benar.

“(Atas) sebab (tuduhan) itu, saya cabar Anwar, kalau (dia dapat) jumpa RM1 bilion (yang dikatakan) duit (yang ada kepada) saya, saya (akan) bagi dia separuh (daripada amaun itu).

“(Berkaitan) bekas pemimpin (yang didakwa kaut keuntungan), dia cabar buat apa, dulu dia ‘ex-Malay leader’ juga, (saya rasa) dia patut isytihar dia punya harta dahulu… bagi contoh dan dia bagi (cabaran itu) kepada semua orang.

“(Paling utama ketika ini) beliau tidak payah suruh orang lain, jawab (dan buktikan dahulu) tuduhan kononnya saya ada berbilion (ringgit), (Datuk Seri) Mukhriz (Mahathir) ada berbilion, ada jet dan sebagainya, tunjuk (kepada umum),” kata Dr Mahathir membidas Anwar menurut laporan Astro Awani.

Dr Mahathir ditemui media selepas menghadiri Majlis Rumah Terbuka Aidilfitri anjuran Pertubuhan Prihatin Kubang Pasu di Kampung Naga malam tadi.

Pada 6 Mei lalu, Anwar mencabar bekas pemimpin dan pembesar yang mendapat keuntungan ketika era pemerintahan mereka untuk berkongsi kekayaan dengan orang Melayu yang lain.

Jelas Anwar, ini kerana pemimpin-pemimpin berkenaan dilihat hanya mengaut keuntungan untuk diri sendiri dan keluarga ketika pentadbiran masing-masing.

Namun, apabila mereka tidak lagi berkuasa, isu membabitkan penyatuan serta kekuatan orang Melayu baru dibangkitkan dan diperjuangkan individu berkenaan.

Untuk rekod, Dr Mahathir juga sudah menyaman Anwar sebanyak RM150 juta selepas difitnah mengkayakan kroni dan sanak saudara semasa menjadi Perdana Menteri sebelum ini.